Nahasian - Iritzia - Berria\nBereizketak egiten hasita, bi pertsona-modu badira, nahiz inor ez den erabat sail batekoa edo bestekoa izango. Batzuk hobeak dira zutikako harremanean; besteak jarritakoan hobeto moldatzen dira. Abierako hitz eta tonu egokiak aurkitzen dituzte lehen sailekoak, baina laster agortzen dira berriketaldian. Bigarren sailekoek motz ekiten diote diosalari, baina denborak aurrera jo ahala asmatzen dute bileraren gune bihurtu eta protagonista izaten.\nSagardo denboraldia hasi berri da. Ez da huskeria Euskal Sagardoa sor-markara sagardogile gehiago bildu izana; sagardo gehiago egin izana ere ez; ezta bertako sagarrarekin egin ahal izateko sagasti-hektarea gehiago izatea ere. Produktuak desoreka sor badezake ere, prozesua izan dadila orekatua.\nSagardotegien balio erantsia, ordea, lehen hitzetan aipatu dudan hori apurtzetik dator. Beste jantokietan ez bezala, sagardotegian zutikako eta eseritako harremanak nahasi egiten dira. Zureekin zaude une batean, eta hurrengoan, beste batzuekin. Mahaian ainguratua zegoen pertsona serioa joango da upel artera, eta aingerutua itzuliko da handik puska batera. Filosofo handi baten esana da: «Ez zagok sagardotegiak bezalako psikologo-kontsultarik. Hemendik ez duk inor triste ateratzen!».


MAIA URROZ ,Ainara"Etorri da joan dena"(Liburu-iruzkinak)\nETORRI da JOAN dena\nPatxi Zubizarreta "Joan" Argitaletxea: Txalaparta\nEleberri hau niri zuzendurik dagoela dirudi, eta bertako hitzak, olerkiak eta ipuinak niri zuzenduak, nortasun berri bat sor dezadan. Zuberoako gainak edo mendateak bezain lainoturik dakusat eleberriaren amaiera, baina argi daukat irakurlearen esku uzten duela idazleak eleberri zoragarri honen bukaera: bakoitzak pentsa dezala nahi duena edo ahal duena.\nBaina, edozer dela ere erabakitzen duzuna, irakurle, eleberriko bost protagonisten ahotsek baldintzatuta erabakiko duzula segur izan, baita bost fadoen aireen fatum edo patu desberdinek eraginda. Beraz, eleberri bizi bezain magiko honen menpe harrapaturik sentituko zara hasieratik, baita liburuaren orrialdeak irakurri ondoren ere. Hitzak joango dira eta damuak etorriko, be harbada, liburua irakurtzen eta entzuten hastearen damua, niri galderez bete baitzait buru-bihotza: zergatik hegaldatu ote nintzen iparralderantz zerri batek hauspoturik? Zer dela-eta erabaki nuen Euskal Herriko lanpostua uztea diru gutxiagogatik Txekiar Errepublikan euskara irakasle jarduteko? Zergatik joan ote nintzen errail hauen gainean Hendaiatik Brnora?\nGaldera horiek Ainara irakurlearenak dira, baina JOANek baldintzaturik, eta orain galdera horiek paralizatu egiten naute beste erabaki batzuk hartzeko. Ai! bizitzaren konplexutasunaz ohartarazi dit fado bakoitzak, protagonista bakoitzak eta tren bat hartzearen edo ez hartzearen garrantzia patuak berak markatzen digu. Zer ote patua? Paturik ba ote? Bizitzaren amaieran baino asmatuko dugun igarkizuna dugu patua, ongi eskarmentatu ondoren ohartuko baikara zer den denbora: pipitaki papataki, zer da aurrera egin arren, berez atzera eta atzera, ezerezaren amildegiraino eramaten zaituena?\nHeriotzera garamatza bizitzaren trenak, eta idazleak Lisboako, eleberria hasten den tokiko, erloju bitxi bat erakusten dit: segundo eta orduen orratzek aurrera egiten dute atzeraka idatzitako zenbakietan. Eta ni noragabe eta desorientaturik irakurri dut etenik gabe eleberri bizi bezain magiko hau, eta errealismo magiko baten oihartzuna ETORRI zait.\nNire errealitatea etxe huts eta ilun bat dela amestu dut, norbaitek betetzeko eta argitzeko zain, eta oroitzapenak berritu zaizkit, Santa Zezilia egun hartatik hurbil no la sartu zen behin tximeleta bat zerri baten bizitzan eta udako egun sargori batez atera zen nire bizitzatik. Ez dakit zergatik, baina gure patua izango zen banantzea, ni joatea hura etortzearen esperantza bihotzean, ene bihotzeko lagun hura.\nNire oroitzapenetara eraman naute fado bakoitzak, atalez atal, eta tximeleta-muxu haiek oroitu ditut. Jadanik lagun minarekiko solasaldi eta jolasaldi haiek oroitzapen bilakatu zaizkit, eta adiskiderik mamiena ezezagunena bihurtu. Bakarrik edaten hasi naiz ardo zuri moraviarra, eta protagonistetako baten antzera test tibetarrak egiten ditut Internetez.\nZuretzat, irakurle maite, zein izan liteke amaieraren interpretazioa, emadazu, arren, zure amaiera: JOANdena etorri al da ene bihotzera? ETORRI naizena joango al da norabaitera?


Hamaikakoa | Hamaika Telebista\nBerdinketa bustiarekin konformatu zen Reala\nReal Sociedad 1 - Levante 1. Txuri urdinek ezin izan zioten Ligako azken sailkatuari irabazi. Horrela, taldeak agerian utzi zuen zein helburu bete behar duen sasoi honetan. Partiduaren analisia egin dugu Aritz Olagoi kirol psikologoarekin eta Asier Aiestaran Gara egunkariko kazetariarekin.\nErauntsia jasan zuen Eibarrek Bartzelonaren partetik\nEibar 0 - Bartzelona 4. Armaginek liderraren astindua jaso zuten Ipuruan. Lehen zatian aurre egin arren, arerioaren kalitateak agindu zuen neurketan. Analisia egin dugu Aritz Olagoi kirol psikologoarekin eta Asier Aiestaran Gara egunkariko kazetariarekin.\nEstibaliz Aizpurua: "Oiartzunen nesken futbolak beti izan du indarra"\nOiartzun taldeko Estibaliz Aizpurua eta Oihana Aldai jokalariak izan ditugu protagonista Hamaikakoa programan. Lehen Mailan segitzeko denboraldia egiten ari dira, egokitzea kostatu zaien arren. Sasoiaz eta dituzten sentsazioez hitz egin dugu berarekin.\nEzintasuna erakutsi zuen Eibarrek Las Palmasen aurka\nEibar 0 - Las Palmas 1. Eguraldi txarrari ez zion probetxurik atera talde armaginak. Neurketa txarra jokatuta kanariarrek merezita eraman zituzten hiru puntuak. Partiduaren eta taldearen egoera aztertu dugu Joseba Urdangarin eta Imanol Magro kazetariekin.


Tekniker, euskal ikerketa-elkartea IMS programan - ZientziaEus\nTekniker, euskal ikerketa-elkartea IMS programan\n1993/03/01 Elhuyar Zientzia Iturria: Elhuyar aldizkaria\nAzken urteotan, IMS (Intelligent Manufacturing Systems) izenez ezagutzen den produkzio-automatizazioaren kontzeptu berri eta goi-mailakoa agertu da. Produkzio-teknologien kontzeptu berri honek enpresa-eremu eta alor guztiei eragiten die, hasi hornitzaileen kontroletik eta merkatuan produktuak duen sostenguraino.\nCIM ikuspuntuak ez bezala, IMSetan enpresa-iharduera bakoitzaren zati egituratzaileak adimendun, bere buruaren jabe, integragarri eta, multzo gisa, goi-mailako unitate bat sortzeko gai dira. IMSean gizakiaren eginkizuna indartzen da. Ez produkzio-sistema konplexuaren elementu soil gisa; sormen-iturri gisa baizik.\nIMSaren ideia Japonian 1990.ean jaio zen, MITI, Industria eta Nazioarteko Merkatalgorako Japoniar Ministraritzaren babespean, 10 urtean erabiltzeko mila milioi dolarreko aurrekontuaz eta nazioarteko ikerketa-programa zenbait aurrera atera nahiz. EEBB, EK, EFTA, Australia eta Kanadan helburu eta eskuduntza bereko beste erakundeekin harremanetan jarri ondoren, IMSeko hiru batzorde zuzentzaileak osatu ziren, hau da, Koordinaziorakoa, Teknikoa eta Jabego Eskubideak Babestekoa.\nMundu-mailako egitura gorpuzturik, urtebeteko proiektu-saiakuntza batzuk burutzea erabaki zen programaren lehen urrats gisa, non planeta-mailan IMS ideiaren behin-betirako bideragarritasuna aztertu beharko den.\nHelburu honekin, proposamen-dei bat zabaldu zen, Europan Informazio Teknologia eta Telekomunikabideen XIII. Zuzendaritza Orokorrak kudeatzen zuelarik. Eskabideak jaso ondoren, eta horien ebaluazioa buruturik, IMS programak hainbat eta hainbat planteamendutatik 6 proiektuok aurrera eramatea erabaki zuen:\nClean Manufacturing (ICI)\nGlobal Concurrent Engineering (Northern Telecom)\nEnterprise Integration (British Aerospace/Toyo Eng)\nHolonic Manufacturing Systems (Allen Bradley/Hitachi)\nRapid Product Development (UTC/Daimler Benz)\nKnowledge Systematization (Mitsubishi)\nAlta, “Holonic Manufacturing Systems” proposamenak, Allen Bradley (EEBB) eta Hitachi (Japonia) enpresek gidatzen dutenak, Tekniker euskal ikerketa-elkartea du bere europar bazkideen artean.\nEtorkizuneko lantegiaren ikuspegi “holonikoa” bat dator guztiz IMS ideiarekin, enpresari zalutasun handiagoa ematearen bidean; bere produkzio-bitartekoak “holon” deritzen unitate adimendun, beren buruen jabe, malgu eta lankideetan integratzetik abiatu nahi baita.\nMundu-mailako proiektu honen barruan, Teknikerrek kontrol holonikorako sistemak diseinatzeari, sistema hauentzako frogak aukeratzeari, kontrol holonikorako estandarrak proposatzeari eta emaitzen teknologi transferentziari dagozkien eginbeharretan esku hartuko du. Konpromezuan gutxi gora-behera 2 gizon-urteko dedikazioa aurrikusten da: berau, industrialdutako mundu guztiko 32 enpresa eta erakundek parte hartuko duten proiektu batean, non guztira 44 gizon-urte eta, erabat zehazturik ez badago ere, 700 milioi pezetatik gorako aurrekontua erabiliko baita.\nKontsorzioaren egitura honako hau da:\nCarnegie Mcllon Unibertsitatea\nLovaina-ko Unibertsitate Katolikoa\nTekniker: ikerketa aplikatua\nEspritt 504 proiektua Ikerlan-en burutu


ZIZURKIL 2018-01-28 17:02\nAne Galarza, Erein musika taldeko kide\nIa ustekabean sortu zen Erein musika taldea duela urtebete. Sare sozialen bidez egin dira ezagun, eta saioak eskaintzen ari dira batean eta bestean.\nLau emakume eszenatokian\nAmaiur Irastorza, Malen Urbegain, Libe Alcalde eta Ane Galarza dira Erein taldeko kideak, eta euren musikarekin lantzen dituzten gaien artean dago feminismoa. “Ez da kasualitate hutsa lau emakumez osatutako taldea izatea. Azken batean, gu oholtza gainean egote hutsa aldarrikapena da; oholtzak eremu publikoa irudikatzen baitu, eta guk osoki hartzen dugu gure emanaldietan. Musika lasaia lantzen dugu bereziki eta, behar bada, aldarrikapen hori ikusgarriagoa izango litzateke beste musika mota bat egingo bagenu baina hala ere, oholtza gainean egoteak badu bere esanahia”.\nAne Galarza zizurkildarra Erein musika taldeko kideetakoa da. Iazko martxoan eskaini zuten lehen kontzertua, eta, geroztik, beste 25 saio inguru eskaini dute. Gustura ari dira musikan, horixe izan baitzen taldearen sorburua, zaletasuna: “Euskal filologia ikasten ari naiz, Gasteizen. Lagun talde polita osatu dugu han eta egun batean, festa giroan genbiltzala, elkarrekin abesten hasi ginen. Denok musikarekiko zaletasuna bagenuela konturatu, eta arratsalde baterako hitzordua jarri genuen. Ederki pasa genuen abesten eta musika tresnak pixka bat astintzen. Bigarren hitzordua jarri…, eta geroztik oso maiz elkartzen hasi ginen”.\nModu naturalean, zaletasunak bultzata hasi ziren Erein taldeko neskak elkartzen. “Musika egiteko elkartu ginen arratsalde horietako batean, taldea sortzeko proposamena egin zuen norbaitek. Izena pentsatu, eta sare sozialetan zabaltzen hasi ginen. Instagramen eta facebooken gure entseguetako bideoak jarri genituen eta jendea gurekin harremanetan jartzen hasi zen berehala, kontzertuak eskatzeko. Kontzertuena, beraz, ez da guk bilatutako zerbait izan, berez etorri zaiguna baizik”, azaldu du Anek.\nIkasketek uzten dien heinean, astero elkartzen saiatzen dira, entseguak egiteko eta musikarekin gozatzeko: “Egunerokoaz ahaztu, guretzako tarte bat hartu…, musikak gauza asko eskaintzen digu. Kontzertuak ditugunean, ezinbestekoa da entseguak egitea, noski, baina hortik haratago joatea nahiko genuke. Entseguak ez daitezela egon kontzertuetara lotuta, gure gozamenera baizik. Galdera batzuei erantzuna aurkitzeko baliagarria zaigu musika egiteko elkartzea, baita gure burua hobeto ezagutu eta beste zenbait gauzetaz ahazteko ere”. Tarteka gertatzen zaie, noski, kontzertuaren bezperan presaka elkartu beharra, azken momentuko entsaioa egiteko, baina Anek garbi du hori ez dela Ereinen helburu nagusia. “Hori baino gehiago da guretzat. Askatzeko balio digu, elkartzeko, gozatzeko”.\nIaz, taldekide guztiak Gasteizen bizi ziren. Aurten, egoera aldatu egin da eta taldekideren bat ez da bertan bizi. Horrek entsaioak zaildu ditu. “Bakoitzak beste mila gauza ditu gainera, eta ez zaigu erraza egiten taldekide guztiak elkartzea. Horrez gain, ikasleak gara eta datorren urtean, karrerako hirugarren ikasturtea egitea egokituko zaigu. Taldekide batzuk Erasmus programarekin kanpora joatekoak dira. Oraindik ez dugu pentsatu zer egingo dugun, baina moldatuko dugu zerbait”.\nBiolina, saxofoia, bi gitarra, txirula irlandarra, perkusio kaxa eta ahotsak; horiexek dira Erein taldearen osagai nagusiak. “Abesti ezagunen bertsioak egiten ditugu. Musika estilo ezberdinak lantzen ditugu eta abesti guztiei gure ukitu pertsonala ematen saiatzen gara beti. Hertzainak taldearen abestiak, Mikel Laboarenak…, denetarik jotzen dugu”. Abestiak aukeratu eta moldatzeko garaian asko ikasi dutela azpimarratu du Anek: “Lau kide gara, eta adostasunak bilatu beharra daude. Asko hitz egiten dugu gure artean”.\nAbestiak sortzen ere hasiak dira Erein taldeko kideak. “Batzuek gure doinu eta letra dute, eta beste batzuetan bertso-doinuei hitzak jartzen dizkiegu. Gai orokorra aukeratuta, guztiok zenbait ideia botatzen ditugu, eta taldekide batek landu ohi ditu hitzak. Ondoren, hitz horien inguruko hausnarketa egiten dugu guztion artean, moldaketak eginez”. Bertsozaletasunari lotuta, bertso musikatuekin ematen diote hasiera eta amaiera kontzertu bakoitzari. “Taldekide batek hartzen du ardura hori. Herriari, egunari edota berriki gertutako zerbaiti lotutako bertsoak sortzen ditu; kontzertu bakoitzerako bereziak. Lan handia suposatzen du horrek, baina jendeak eskertu egiten du”, azaldu du Anek.\nHogeita bost saio eskaini ondoren, Anek ezingo luke bakar bat aukeratu. “Joan garen toki guztietan harrera ikaragarria egin digute. Toki asko ezagutzeko aukera eman digu, eta ez toki fisikoak bakarrik, baita bertako jendea ere. Kontzertu askoren aurretik edo ondoren, otorduak egin ditugu gonbita luzatu digutenekin. Oso ondo zaindu gaituzte beti eta oso eskertuta gaude”.\nUrtebeteko bide laburrean, herri askotako eszenatokietara igo dira Erein taldeko kideak eta harrera horrek, poza eta harridura sortu die taldekideei. “Gure inguruko jendeak ezagutzen gaitu, baina urrutiagoko jendeak ere deitu izan digu kontzertuak emateko. Sare sozialek duten indarraz konturatu gara guzti honekin”. Eskualdeari dagokionez, Zizurkilgo jaietan edota Villabonako Gaztetxean aritu izan da Erein eta Anek oso oroitzapen politak ditu, batean zein bestean. “Zizurkilen, herri bazkariaren ondoren aritu ginen. Lagunak eta jende ezagun asko zegoen eta giro polita sortu zen. Jendea dantzan…, oso pozik geratu nintzen”.\nBazkaloste eta afalosteko saioak dira Erein taldeko kideei gehien gustatzen zaizkienak, sortzen den giroagatik. “Tabernetan ere jo izan dugu, eta oso gustura gainera, baina xarma berezia dute otorduen ondorengo emanaldi horiek”. Hurrengo kontzertua Deuston eskainiko dute, otsailaren 2an eta martxorako ere badute beste zenbait hitzordu aurreikusita.\nSaxofoia, txirula irlandarra eta perkusio kaxa jotzen ditu Anek eta ahotsa ere jartzen du Erein taldean. “Loatzo musika eskolan ikasi nuen saxofoia jotzen. Hamabost urte arte aritu nintzen bertan, eta geroztik, erabat utzita nuen. Erniobea institutuan egin nuen DBH eta musikako ikasgaian, gitarra ikasteko aukera eskaini ziguten. Geroztik, nire kasara jarraitu izan dut gitarrarekin, eta berdin beste zenbait musika tresnekin ere; asko gustatzen zait musika tresnekin saltsan ibiltzea”. Taldea sortu zutenean, gitarra eta ahotsarekin hasi zen Ane, eta pixkanaka, gainerako tresnak gehitzen joan zen. “Saxofoia izan da azkena. Kontzertu baten ondoren, gure atzetik zatorren taldean saxofoilari bat zegoen. Taldekideei gustatu egin zitzaien nola geratzen zen. Ordura arte ez zekiten nik saxofoia jotzen nuenik ere. Hurrengo entsaiora eraman egin nuen, eta gure kantuetan sartu dugu. Egia da ukitu berezia ematen diela kantuei”, dio Anek.\nEtorkizunari begira, emanaldiak eskaintzen jarraitzeko asmoa dute Erein taldeko kideek, “horrelaxe gozatzen dugulako. Ez dugu baztertzen egunen batean zerbait grabatzea ere. Salmentari begira baino gehiago, guretzat gordetzeko aukera izateko”.


Zuhaitz landaketa Bolunburun - ayuntamiento-de-leioa-transparencia\nZuhaitz landaketa Bolunburun\nPlan Orokorraren Aldaketa (HAPO)\nDominika Komentuaren HAPOren aldaketa\nLeioako kirol etorkizuna eraikitzen\nSabino Arana etorbidea egokitzeko proposamen teknikoak\nHerrigune Leioak Lurgaia Fundazioarekin lankidetzan, zuhaitz landaketa familia eguna antolatu du Bolunburun, abenduaren 16-an. Ekimena udalerri jasangarriago baten aldeko apustua da, non bertoko zuhaitzez osatutako basoa sortu nahi den.\nLandaketa saioa Leioako natura guneak ezagutzeko aukera bikaina da. Egunaren lehenengo ekintza ibilaldi bat izango da, Kultur Leiotik Bolunbururaino. Bertan Lurgaia fundazioaren gidaritzapean landaketa lanak hasiko dira. Lanaldiaren ostean, indarrak berritzeko hamaiketako goxo eta osasuntsua dastatzeko aukera egongo da, sasoiko frutaz osatutakoa, baina bakoitzak etxetik nahi duena ekar dezake.\nBolunburura hurbiltzeko ez da beharrezkoa material berezirik eramatea, landaketarako beharrezkoak diren material eta tresna guztiak bertan eskuragarri egongo direlako. Dena den, hurrengo gomendioak jarraitzea lagungarri izan daiteke:\n1. Natura gune batean lanean egoteko arropa eta oinetako aproposak eramatea. Mendiko oinetakoak eta arropa izango lirateke egokienak, baina hauek ez izatekotan arropa eta oinetako erosoak eramatearekin nahikoa izango litzateke.\n2. Hotza dela eta komenigarria da ere arropa beroa eramatea. Beroki bakarra eraman beharrean, hainbat arropa kapa eramatea egokiagoa da, behin landaketa lanetan murgilduta hotz sentsazioa txikiagotzen delako.\n3. Eguraldi gorabeherak egotekotan, euritik babesteko zira eramatea.\nNon dago Bolunburu?\nBolunburu IES Barandiaranen eta Askartza Claret-en atzealdean dagoen Leioako gune naturala da. Ingurumena ahalik eta gehien babesteko asmoz eta egunaren planarekin bat egiteko, familiei kotxea ez erabiltzeko erronka proposatzen zaie. Horren ordez, oinez hurbildu daitezke eta familia artean ohitura osasuntsuak landu. Aproposena Kultur Leioan biltzea izango litzateke, denok batera Bolunbururaino ibilbidea egiteko, baina familiek ere euren kabuz Bolunbururaino igo daitezke eta bertan elkartu.\nNorbaitek oinez hurbiltzeko zailtasunak baditu, kotxearen ordez garraio publikoa aukera ona izan daiteke. Bizkaibuseko A2161 lineak (Bizkaiko Zubia – EHU) bertatik oso gertu geltokia du. Nolanahi ere, norbaitentzat kotxean joatea premiazkoa bada beharrezkoa da gogoratzea bertan aparkaleku gutxi daudela, horrek dakarren eragozpenekin. Bertatik gertuen dagoen parking-a EHU/UPV-koa izango litzateke; hortaz, autoa bertan hutsi daiteke eta Bolunbururaino oinez hurbildu.\nBolunburuko landaketan parte hartzeko izena-ematea beharrezkoa da. Horretarako hurrengo eskaera-orria bete, edo egun berean izena eman.\nAdin txikikoek heldu batek lagunduta soilik parte hartu dezakete. Horrez gain, azaroaren 30ean landaketa egunaren inguruko hitzaldi informatiboa egongo da Laboragunean (Leioako Metroaren alboan), arratsaldeko 18:00etan. Bertan ere izen-emateko aukera egongo da.\nZuhatiz Landaketa Bolunburun\nTlfno. zenbakia (*)


Leioako Udala - Umorea eta kaleko arteak izango dira nagusi datozen hilabeteetako kultur programazioan\n2022-03-23 Umorea eta kaleko arteak izango dira nagusi datozen hilabeteetako kultur programazioan\nApirilari hasiera emateko, Orpheo abesbatza leioaztarrak bere 20 urteko ibilbideko ereserkirik nabarmenenak errepasatuko ditu. Txikienek ere proposamen bereziak izango dituzte, Glu Gluren 'Perez Sagutxoa’ (APIR 4) ipuin klasikoaren moldaketa ikusteko aukera izango dute, komediari lehentasuna emanez eta dantza zein abestiekin apainduz. ‘La cazadora de mitos' antzezlana apirilaren 8an iritsiko da Kultur Leioara, ia estreinaldi gisa eta antzerkia, zinema, musika eta animazioa uztartuz.\nDenboraldi honetan komediak oso presente egongo dira Kultur Leioan: Txalo Produkzioak 'El candidato' (APIR29) ekarriko digu; lehendakari berri baten eta bere psikiatraren istorio dibertigarria dakarkiguna. Psikiatrak tika urduri bat gainditzen lagunduko dio Lehendari bereziari, ikusleen artean ezagunak diren bi aurpegirekin: Iker Galartza eta Zuhaitz Gurrutxaga. Yllana konpainiak, bere aldetik, antzerki konpainiei eta munduan zehar izan dituzten abentura dibertigarriei omenaldi polita egingo die ‘Passport’ lanarekin (MAI 6). Bitartean, ‘El dilema del jamón' (EKA17), umorea eta ironiaz betetakoa, Gurutze Beitia eta Txemi Parra berriz ere taula gainean elkartzen dituen lana.\nLeioako Umore Azoka gure kaleetara itzuli da, herriko eta kaleko arteen sektorerako hitzordu garrantzitsuenetako bat. Umore Azoka-Leioako Artista Azokaren XXII. edizioak 40 konpainia aurkeztuko ditu, eta kaleko arteen ospakizun handia izango da maiatzaren 19, 20, 21 eta 22an.


Berriak - Lurzoruaren mantenugaiak neurtzeko tresna azkarra\nDenok dakigu laborantza hazkundeak ur eta mantenugai hornidura behar duela. Lurreko uraren eta mantenugaien edukiak landareen hazkuntzan eragiten du. Lurzoruaren mantenugaiak altuegiak direnean, landareen mantenugai soberakina sortuko du, eta ondorioz lurzoruaren mantenugaiak handitu eta lurzoruaren kutsadura sortuko da. Lurzoruaren mantenugaiak baxuegiak direnean, ez da landareen hazkuntzarako beharrezko mantenugaien edukira iritsiko, landareen hazkunde normalari eragiten dionez. Beraz, lurzoruaren mantenugai egokiak landareak hazteko lagungarriak izango dira.\nOngarritze arrazionalak laboreen irteera balioa modu eraginkorrean hobetu eta ongarrien erabilera batera murriztu dezake. Lurzoruaren mantenugaiak neurtzeko tresna azkarra saiakuntza tresna profesionala da, ongarri kopurua azkar antzeman dezake eta ongarria zentzuz aplikatzen lagun diezaguke. Eztabaidak erakusten du etxeko elikadura simaurra pilatzeko lagungarria dela eta artzaintzako simaurra simaurreko elikagaien bostena baino ez dela, beraz, etxeko elikadura hobea da, eta larre naturala hobetu beharko litzateke.\nLurzoruaren mantenugaiak neurtzeko tresna azkarra aplikatzeak lurzorua eta ongarria neurtzearen kontzeptu zientifikoa lor dezake. Hori dela eta, lurzorua eta ongarria neurtzea pisua murriztea eta eraginkortasuna handitzea da. Ongarria arrazoiz aplikatzeko lehen urratsa lurra neurtzea da, eta lurzoruaren neurketa zehatza oso garrantzitsua da. Tresna zehaztugabearen sarrera neurtzea erabiltzen bada, etekina handitzearen efektua ezin da lortu, baina errendimendua murriztearen emaitza ere ongarri arrazoizko aplikazioak eragin dezake. Tresna lurreko mantenugaiak zehazteko bereziki erabiltzen den tresna profesionala da. , ekipoaren erabileraren bidez baliagarria izan daiteke lurzoruaren informazioa lortzeko, ongarri zientifikoentzako oinarri garrantzitsua eskaintzeko.\nLurzoruaren mantenugaiak neurtzeko tresna azkarra erabiltzeak lurzoruaren mantenugaiak hautemateko oinarri zientifiko gehiago eman diezaieke nekazariei ongarrien aplikazioa burutzeko, ongarrien erabilera tasa hobetzeko, ongarrien aplikazioa eta nekazaritzako ekoizpen kostua murrizteko, lurzoruaren propietateen papera hobetzeko, landutakoen kalitatea berreskuratzeko. lurrak, eta nekazaritza-produkzioaren kutsadura murrizten du. Oso zeregin garrantzitsua betetzen du laboreen irteerako balioa eta kalitatea hobetzeko eta nekazaritzako ingurune ekologikoa babesteko.


Kontakizun ofizialistak saldutako ‘zoonosia’ – Independentea\n2022ko otsailak 5\nOrain dela urte eta erdi baino gehixeago hasi zen zerbait, eta orain erdi-bukatutzat ematen da. Esperantza bat sortu ziguten; mehatxu larri batek hilko gintuela esan ziguten eta orain “soluzioa” dute, eta “soluzio” horrekin gure ametsa “bete dela” ematen du.\nAbeltzain gisa nik aspalditik banekien zoonosiaren inguruan, eta hurbiletik jarraitzen diot gai horri. Hain zuzen ere hori da gakoa, hori da giltza. Gaur egun, OMEk eta estatu gehienek saltzen duten ideia da osasun bakarra dagoela: ingurumenaren osasuna, abelazkuntzaren osasuna eta jendartearen (pertsonen) osasuna. Hori ez da deus berria, badakigulako gure osasuna ingurumenarekin elkarreraginean dagoela. Baina, hain zuzen ere, zoonosiaren postura indartu nahi da. Eta, mikrobiologian, mikroorganismoak agente patogeno arriskutsu gisa ikusi behar ditugu beti. Hori da saldu nahi digutena. Horren gibelean, hain justu, badirelako milioika milioi inbertituak industria farmazeutikoan, sor daitezkeen gisa horretako gaixotasunei erantzuna emateko.\nBadakigu gure osasuna ingurumenarekin elkarreraginean dagoela, eta animalien osasuna abeltzainaren esku dagoela neurri handi batean.\nHegaztien gripea sortu zenean, esan ziguten hegazti basatietatik hasi zela migrazioa. Azken urteotan gertatzen ari den kontakizuna hori da. Hegaztien gripearen kontua mende honen hasieran hasi zen, eta pandemia-mehatxuaren lehendabiziko abisua izan zen. Beraz, aitzinetik jada, guretzat sinesgarritasun txikia du. Zerbait baldin badakigu biologiaz eta animalien hazkuntzaz, haiekin umetatik bizitzearen poderioz, hori da animalien osasuna abeltzainaren esku dagoela neurri handi batean. Eta, horrez gain, aholkua edo laguntza behar baldin badu, orduan etor daiteke albaitaria. Baina abere horiei beren hazkuntzan ematen zaien tratuan dago gakoa. Ondorioz, sinesgarritasunik ez du, niretzat behinik behin, kanpotik etorriko diren hegaztiek nireak kutsa ditzaketenaren ideiak.\nKontakizun hori ikusita, abeltzain gisa bitxia da ikustea, 2008an, 2013an eta azkeneko hau etorri denean, beti zoonosiarena aipatzen dutela. Hau dena sortu duena saguzarra dela esaten dute, eta beti Txinan du iturburua; han suertatu omen da zoonosi hori. Beasainen, ordea, jende parrastada bat bizi zarete, eta geroz eta jende gehiagok ditu animaliak etxean. Dagoeneko ez gara abeltzainak -gure lana hori delako- animaliekin kontaktua dugun bakarrak. Etxe gehienetan badago katuren bat, txakurren bat edo bertze gisa bateko maskotaren bat. Gainera badira maskota exotikoak ere, mota guztietakoak. Norbait ikusi al duzue bere maskotarekin kutsatu denik? Zergatik sortu behar zen pandemia Txinan eta ez edozein etxetan, Beasainen?\nHorrelako gauza zentzugabeak entzun behar ditugu; zoonosia, zoonosia… Eta, noski, gauzak mila aldiz errepikatuz, azkenean sinetsi egiten ditugu… Kostara joaten baldin bazarete bainatzera, hondartzara, eta esaten baldin badizuete itsasoko ur litro batean milioika birus daudela, norbaitek esaten al dizue “kontuz, ez joan hondartzara, birusak daude eta kutsatuko zarete”? “Kristoren arriskua” dago?…\nZoonosia, zoonosia… Biziatuta dago kontakizun hau, eta egiazko zientzia isilduta.\nHonenbestez, biziatuta dago kontakizun hau, eta egiazko zientzia isilduta. Aspalditik garatu zelako industria farmazeutiko bat, aspalditik garatu zelako ikuspegi zientifiko bat non mundua kontrolatua eduki nahi baiten. Hau da nire hurbilpena, bizi dugun krisiarekiko, abeltzain gisa.\nNekazalgoaren errealitatea marrazten\nAitor Lasagabaster Larrañaga - 2022ko apirilak 27\n6 erantzun “Kontakizun ofizialistak saldutako ‘zoonosia’” bidalketan\n2022ko otsailak 5, 10:58\nMila esker, Mikel, zentzuz beteriko azalpen hauengatik… horien behar handia dugu garaiotan.\n2022ko otsailak 5, 15:26\ntxikerra, baina gogorra”\nHalakoa duk orain armatzen ari garen armada negazionista.\nEuskal herrietan ez duk faltako iñozorik eta iñozokeriarik, baina Eliteak opozizio izango dik: TXIKERRA BAINA GOGORRA\n2022ko otsailak 5, 17:27\nOngi azaldua, Mikel.\nUrte askotxo da, albaitarien interbentzio sistematikoa jada martxan zela, nola esan zidan larraun bailarako abeltzain batek: orain behiak beti gaixo zeudek, ez dakit zer pasatzen zaien. Eta etengabeko behien tratamendu antibiotikoaz eta beste batzuetaz kexu zen. Zer pentsatu handia eman zidan.\n2022ko otsailak 5, 22:51\nzuzenketa hau Mikelentzat doa batipat:\ntxikerra baina gogorra\n2022ko otsailak 6, 14:58\n2022ko otsailak 7, 23:07\nJosu Naberani!, bai, Arizkunen badugu Arratiar bat ta harek: Arratiako txekorra, txikerra baino gogorra!👍


Bigarren ekitaldian ere, ikastoletako ikasleek lortu dute 300 sarreratik gora sortzea Txikipediarako | Ikastolen Elkartea\nBigarren ekitaldian ere, ikastoletako ikasleek lortu dute 300 sarreratik gora sortzea Txikipediarako\nBigarren urtez jarraian, Ikastolen elkarteak eta Euskal Wikilarien Elkarteak Txikipedia edukiz elikatzeko 'NIK, ZUK, GUK… 300 bai?' egitasmoa aurrera eraman dute, euskarak eta euskal kulturak sarean duen presentzia areagotzeko eta parte-hartzaileen artean konpetentzia digitalaren garapena sustatzeko. Euskal Herriko hemezortzi ikastolatako ikasleek hartu dute parte, eta bete dute, bete dutenez, jarri dieten erronka. Guztira, 308 sarrera berri osatu dituzte, Txikpedia handiago bihurtuz.\n2022ko helburu nagusia emakumezkoen biografiak, bereziki kirolarienak, osatzea izan da informazioaren aroa den honetan informazio hori euskaraz ere eskura egon dadin. Informazioaren garaian bizi garen arren, euskaraz informazioa aurkitzeko zailtasunak agerikoak dira, eta ondorioz, gure hizkuntza gutxituak sarean duen egoera ere bai. Ondare kulturalaren zabalkunderako apustua dugula esan dezakegu, eta ez hori bakarrik, gaur egungo gazteen ohituretara hurbilduz, hauek egoeraren kontzientzia har dezaten ere bilatzen baitu erronka honek.\nErronka urtarriletik martxora bitarte garatu da, eta tokian tokiko emakumeei edo Euskal Herriko emakumeei ikusgarritasuna ematen ahalegindu dira ikasleak. Historiako parte diren baina gutxi ezagutzen diren edota sarean presentzia txikia duten emakumeen biografiaz osatu nahi dugu Txikipedia. Arlo ezberdinetako emakumeak aukeratu diren arren, bigarren ekitaldi honetan emakume kirolariei eman nahi izan zaie lehentasuna.\nHauek dira ekimenean parte hartu duten Euskal Herriko 18 ikastolak:\n· Abusu (Bilbo)\n· Aita Larramendi (Andoain)\n· Ander Deuna (Sopela)\n· Andra Mari (Zornotza)\n· Armentia (Gasteiz)\n· Assa (Labarka)\n· Asti Leku (Portugalete)\n· Betiko (Leioa)\n· Elgoibar Ikastola (Elgoibar)\n· Kirikiño (Bilbo)\n· Laskorain (Tolosa)\n· Lautada (Agurain)\n· Lizarra ikastola (Lizarra)\n· Orio (Orio)\n· Paz de Ziganda (Atarrabia)\n· San Nikolas (Algorta)\n· Txintxirri (Elorrio)\n· Uzturpe (Ibarra)


Telekomunikazio sare komunitarioak hedatzeko tresna aurkeztu dute Andoainen - Urumea - Kronika.eus\nTelekomunikazio sare komunitarioak hedatzeko tresna aurkeztu dute Andoainen\nMartin Ugalden elkartu ziren, baita Hernani eta Astigarragako ordezkariak.\nUdalbiltzak aurkeztu zuen Euskal Herri mailako EH Kom telekomunikazio operadore neutro publiko-komunitarioaren proiektua.\nPasa den asteazkenean aurkeztu zuen Udalbiltzak EH Kom Telekomunikazio operadore neutro publiko-komunitarioaren proiektua, Andoaingo Martin Ugalde Kultur Parkean. Udalerrietan sare ireki, neutro, libre eta publiko-komunitarioak sustatzeko, garatzeko eta kudeatzeko helburua duen Euskal herriko operadore nazionala izango da.\nAurkezpenean izan ziren, besteak beste, proiektua babestu duten Euskal Herriko hainbat udaletako ordezkariak; Hamaika telebistako, Puntueus eta Bai Euskarari fundazioetako, Martin Ugalde Kultur Parkeko edota Izarlink, Goiener, Hiritik At eta Izarkom-ekoak, baita EH Bildu eta EH Baiko ordezkariak ere.\n2020garren urtetik diseinatzen ibili diren proiektu honi buruzko azalpenak eman zituzten aurkezpenean parte hartu duten hizlariek. Hasteko, Udalbiltzako lehendakari Jabi Asurmendik eta teknikari Clara Rougetek telekomunikazio burujabetzaren, baliabideen demokratizazioaren eta tresna propioak sortzearen beharra azpimarratu zuten. Ostera, Hiritik At eta Izarkom-eko ordezkariek kooperatibismoari eta tresna publiko-komunitarioak sortzeko apustuari buruz jardun zuten.\nAmaitzeko, EH Kom-eko teknikari Beñat Azkargortak eta Oñatiko zinegotzi Xabier Igartuak gehiago sakondu zuten tele-operadorearen eraketa prozesuari, bere ezaugarriei eta eskainiko dituen zerbitzuei buruz.\nAurkezpenari ukitu artistikoa eman zioten Oreka TX-ko lagunek, harrizko eta egurrezko txalapartaren bitartez ekitaldia irekiz eta itxiz. «Mendeetan zehar txalaparta gure telekomunikazio tresna burujabe izan da. Egun, ttakun-ttakun hotsak informazio bitekin ordezkatuak izan diren garai honetan ere, telekomunikazio tresna burujabeak behar ditugu eta, txalaparta bezala, gureak», azaldu zuen Asurmendik.\nAsurmendiren hitzetan, «Nazio Batuen Erakundeak berak ere Interneterako eta Informazio eta Komunikazio Teknologietarako sarbidea giza eskubidetzat aitortua» duen arren, arrazoi geografiko eta sozioekonomikoengatik dagoen arrakala digitala gainditzeko xedearekin jaio zen proiektu hau.\nHelburua da auzo eta herrietan sare ireki, neutro, aske eta publiko-komunitarioak garatzea eta sustatzea.


Iban Zalduak “Nola izan garen gauza” lan berria kaleratu du | Nontzeberri\nHasiera/LITERATURA/Iban Zalduak “Nola izan garen gauza” lan berria kaleratu du\nNola izan garen gauza. Euskal gatazkaren inguruko ipuin (ia) guztiak (Erein) izeneko ipuin liburua plazaratu du Iban Zalduak.\nErein argitaletxeak biziki ongo azaldu du lan horren nondik-norakoak: Iban Zalduaren irakurlea bazara, badakizu orriotan barneratzeak zer arrisku duen; besteek kontuan izan itzulerarik gabeko bidaia bat hasteko zorian zaudetela; Zalduaren fikzioak, gaia dena izanik ere, zure errealitatea bera bihurrituko baitu.(…)\nZalduari eskutik helduz gero, zure orainaldia, etorkizuna, ingurua, ziurtasunak, egunerokoa… jarriko dituzu jokoan; eta helmuga zure etxeko besaulkia izan daiteke, baina dena izango da susmagarria klase ertaineko normaltasun horretan, ez baituzu jakingo fikzioak, are fantasiak, zer zirrikitutatik asaldatuko zaituen. Agian, ezer ez da sinetsi dugun modukoa. Beharbada, fikzioak baino ezin dizkigu zenbait gauza kontatu. (…)\nEta ipuinak liburua itxi orduko isilduko diren itxaropena baduzu, gaixoa; fikzio batzuek begirada aldatzeko boterea baitute, eta badakigu, historiaren joanean elementu bat bakarra aldatuz gero, zer gerta daitekeen, bai orainaldian bai etorkizunean.\nEta kontuz iraganik ahoskatu nahi ez duten etorkizunekin, fikziozkoak baino askoz gezurtiagoak dira.\nIban Zaldua, idazle porrokatua. Bereak dira, Gezurrak, gezurrak, gezurrak (2000), Traizioak (2001),) Itzalak (2004), Etorkizuna (2005, Euskadi Literatur Saria), Biodiskografiak (2011), Idazten ari dela idazten duen idazlea (2012), Inon ez, inoiz ez (2014), Sekula kontatu behar ez nizkizun gauzak (2018), eta abar.


Japandroids, urteko banda | Faroa\n← Estatu espainiarra vs. Katalunia\n“Liburu digitalak” izeneko komunitatea →\nSpin musika aldizkari estatubatuarrak —zenbaitek ikusten dute The Rolling Stone’s aldizkariaren alternatibatzat— urteko banda izendatu du Japandroids talde kanadarra. Hori dela-eta, aldizkariak erreportaje luzea eskaini dio Vancouverko taldeari.\nBi mutilek osatzen dute Japandroids taldea: Brian King gitarra jolea eta abeslaria eta David Prowse, bateria jolea eta abeslaria, biak Vancouverkoak. 2006an sortu zuten taldea, baina famatu egin ziren hiru urte geroago, Post-Nothing diskoa kaleratu zutenean. Harrezkero, taldeak asko bidaiatu du, Ipar Ameriketan eta Europan batez ere. Kontsagrazioa Celebration Rock diskoarekin etorri zaie.\nBi lagun baino ez dira, baina Japandroids taldeak zarata handia egiten du agertokian, haserrezko rocka egiten baitu. Spin aldizkariaren izendapenak jende askoren jakinmina piztuko du, zelakoa den talde hau.\nHarrigarria bada ere, nik badaukat lotura zuzena talde honekin, haur txikia zenean neuk zaindu bainuen David Prowse bateria jolea Vancouverren. Horregatik, ahal dudan publizitate guztia egiten diot taldeari, gustura asko, gainera.\nKategoria: Sailkatugabeak Etiketak 2012, japandroids, musika, spin, vancouver. Gorde lotura.


Kurutziagako Haur Hezkuntzako eraikinaren eraberritze proiektua saritu du arkitektuen elkargoak - Durango - Anboto.org\nKurutziagako Haur Hezkuntzako eraikinaren eraberritze proiektua saritu du arkitektuen elkargoak\nMarkel Onaindia 2019-06-12 12:13\nIkastolak Haur Hezkuntzako eraikina eraberritu zuen iazko urtarrilean, ELE Arkitektura eta Jesus Landiaren proiektua garatuta. Hego Euskal Herriko arkitektuen elkargoaren sariketan finalista geratu da proiektua, eraberritzeen atalean.\nProiektua lehiara zabaldu zuten ikastolako komunitateko partaide diren arkitektuen artean, eta Edu eta Eloi Landia anaiek (ELE) eta euren aitaren estudioak elkarlanean aurkeztutakoak irabazi zuen. Arkitektura pedagogiaren zerbitzura garatzea izan zen egitasmoaren helburua. Izan ere, espazio zabalak eta diafanoak sortu gura zituzten. Eloi Landiak azaldu du legeak ikasgelen eredu klasikoa eskatzen duela, eta horregatik, bien arteko sistema bat ezartzea izan zela arkitektuen "erronka handiena".\nPozik agertu da durangarra, "maila handiko" arkitektuen artean saritu dituztelako. "Aitak 40 urtean eginiko lanari errekonozimendu bat da, baita gu egiten gabiltzan esfortzuari ere. Bultzada bat da guretzat", esan du Landiak.\nKurutziaga Ikastola 2018 urt 30 Durango\n2016an Kurutziaga eta Ibaizabal ikastolek Ibilaldia antolatu genuenean adierazi genuen helburuetako bat Kurutziagako Haur Hezkuntzako eraikina erab...\n"Arkitektuaren egoa premien aurretik jartzea da egin daitekeen okerrik handiena"\nAitziber Basauri 2018 eka 24 Durango\nEgindako lana aitortzeak, eta, gainera, sektorekoen eskutik, satisfazioa eman die Landia anaiei. Lan bakoitza aukera bat dela eta aurretik bide luz...


Eneritz Fernandez: «Bostak edo seiak aldera dendak itxi eta zazpiak aldera afaltzeko ohitura dago»\n22 urria, 2012 Goierritarrak munduan 1611\nEneritz Fernandez (Beasain, 1988) Alemanian izan zen hiru astez auzolandegi batean, eta orduan piztu zitzaion atzerrian bizitzeko gogoa. Urtebete beranduago Ingalaterrara joan zen uda lanean pasatzera, eta lizentziatu bezain laster, Londresera joan zen master bat ikastera.\nIkasteaz gain, zer egiten duzu Londresen?\nHemen egunero dago ekintza desberdinak egiteko aukera. Astean zehar eguna unibertsitatean pasatzen dut, baina, gero, beti saiatzen naiz lagunekin gelditzen, zerbait hartzera joateko, debalde diren bakarrizketak ikusteko, kontzerturen batera joateko… Londresen ez dago aspertzeko denborarik. Asteburuan toki berriak ezagutzen saiatzen naiz, Londresen bertan, eta inguruan daudenak. Nire bizitzako esperientzia onenetakoa ari da izaten Londresen bizitzen ari naizena.\nZertara ohitzea kosta zaizu gehien?\nOrdutegietara ohitzea oso zaila egiten zait. Bostak edo seiak aldera dendak itxi, eta zazpiak aldera afaltzeko ohitura dago hemen. Ez dut uste sekula honetara ohituko naizenik.\nGoierritarren oso ezberdinak al dira?\nMundu osoko jendea dago hemen, eta bertakoak europearrak dira, gu bezala; nahiko antzekoak gara. Asiarrekin alderatuta, oso desberdinak gara.\nZerk bultzatzu zaitu Londresen gelditzera?\nBatez ere kultura desberdinetako jendea ezagutzeak erakartzen nau; mundu guztiko jendea ezagutzeko aukera dago. Nire masterrean, adibidez, gutxienez 20 herrialde desberdinetako jendea dago.\nZeren falta nabari duzu gehien?\nBatez ere euskal giroaren falta somatzen dut; eta nola ez, jana. Lagunekin ostiralero eta larunbatero poteatzeko ohitura hori ere bai. Hemen taberna batetara joan eta ez dago aldatzeko ohiturarik. Eta, nola ez, euskaraz hitz egitea ere faltan ematen dut.\nOraindik Londresen jarraitzeko asmoa daukazu, edo beste herrialde batzuk ezagutzekotan zara?\nOrain dela astebete bukatu nuen masterra, eta momentuz Londresen denboraldi bat gelditzeko asmoa daukat, eta geroago itzuliko naiz Euskal Herrira. Hori bai, badakit hau ez dela izango atzerrian biziko dudan azkeneko esperientzia. Ez dakit Londresera edo beste herrialde batera joango naizen, baina Euskal Herritik aterako naiz.\n« Mutiloa (1946)\nAinhoa Miguel: «Botoa ematea egin behartzat hartzen dut» »


Tenis erakustaldiak larunbatean: Gurpil gainean partida batetik, eta garai bateko erraketekin norgehiagoka, bestetik | Herribizia\nTenis erakustaldiak larunbatean: Gurpil gainean partida batetik, eta garai bateko erraketekin norgehiagoka, bestetik\nBeraun | Kirola 2015-06-16 | 0\nLarunbatean, hilak 20, tenisaren inguruko bi erakustaldi partida egingo dituzte Beraungo erabilera anitzeko pistan; bata, gurpildun aulkietan egingo den partida izango da, eta bestea, garai bateko erraketak erabiliz burutuko den norgehiagoka. Azken honetan, zehazki 1966. urtean erabiltzen ziren erraketak izango dituzte lanabes. Erakustaldiak, Gipuzkoako Tenisaren Zaleak (ATG) elkarteak eta Ereintza Eskubaloiak antolatuta dituzte, Mindara Elkartearen eta Errenteriako Udal Kirol Patronatuaren laguntzarekin. Partidak, 18:00etatik aurrera jokatuko dira.\nGurpildun aulkiaren gainean Eneko Millánek («OPEN EREINTZA» lehiaketaren irabazlea lehenengo bi edizioetan) eta Patxi Fadriquek jokatuko dute. Fandriquek, 2004an izan zuen istripu baten ondorioz bizkar-muineko lesioa izan zuen eta gurpildun aulkian mugitu behar da. Pertsona aktiboa izanik, saskibaloian jokatzeari ekin eta 2005ean gurpildun aulkiaren gaineko saskibaloi taldea sortu zuen Bera Bera klubarekin batera. Ordutik, kirol asko praktikatu ditu atletismoa, mahai tenisa, badmintona, pala… guztietan emaitza onak lortuz.\nTeniak harrapatu zuen kirolaria, ordea. Diziplina honetan ere bere ibilbidea emankorra izan da. 2010. urtean hasi zen eta orduan jada, Euskadiko selekzioak deituta autonomietako selekzioen Espainiako txapelketetara bertaratu zen. Emaitza ona lortu zuen (4. postua) Victor García selekzioko kidearekin batera. 2013. urtean, berriz, tenis eta padela ardatz hartuta, bi diziplinetako txapelketa batzuetan lehiatu eta 2014 denboraldiaren amaieran, “Gurpildun Aulkiaren gaineko Padel”en ranking nazionalaren lehenengo postura igo zen.\nPadelean jarritako helburua eskuratuta, kirol hori albo batera utzi eta tenisari lotu zitzaion. Puntuak eskuratzen jarraitu zuen eta 2015ean, tenisean buru-belarri arituta, 9. postua lortu du Ranking Nazionalean.\nGaraiko erraketakin partida\nMillan eta Fadriqueren ondoren, eskarmentu handiko bi jokalarik, Donostiako Oscar Parrondok eta Errenteriako Iván Jiménezek partida bat jokatuko dute duela 50 urte erabiltzen ziren erraketekin. Erakusketa partida izango da eta erabiliko diren erraketak probatu nahi dituzten zale guztien eskura izango dira.\nIkusleak ere erakustaldiaren parte\nHorren atzean, bertaratu guztientzat irekita, joko batzuk antolatuko dira: zerbitzua eman eta sake koadroan egongo diren pilota poto batzuk bota beharko dira. Sei zerbitzurekin poto gehien botatzea lortzen duenak irabazi eta opariak izango ditu.\nGertutik gozatzeko Eztena\nGaltzarabordako festak ospatuko dira asteburu honetan


BIDEBARRIETA KULTURGUNEAK, ANJEL LERTXUNDI ETA BERNARDO ATXAGA IDAZLEAK BILDUKO DITUEN LUXUZKO TOPAKETAREKIN EMANGO DIE AMAIERA AURTENGO “EZTABAIDAK LITERATURAREKIN” JARDUNALDIEI, HILAREN 17AN – Bilbao Kultura\nHome » Berriak » Bilbao Kultura @eu » BIDEBARRIETA KULTURGUNEAK, ANJEL LERTXUNDI ETA BERNARDO ATXAGA IDAZLEAK BILDUKO DITUEN LUXUZKO TOPAKETAREKIN EMANGO DIE AMAIERA AURTENGO “EZTABAIDAK LITERATURAREKIN” JARDUNALDIEI, HILAREN 17AN\nBIDEBARRIETA KULTURGUNEAK, ANJEL LERTXUNDI ETA BERNARDO ATXAGA IDAZLEAK BILDUKO DITUEN LUXUZKO TOPAKETAREKIN EMANGO DIE AMAIERA AURTENGO “EZTABAIDAK LITERATURAREKIN” JARDUNALDIEI, HILAREN 17AN\n• “Idazle baten azkenengo eleberria” hitzordua euskaraz izango da eta Pili Kaltzada idazle eta kazetariak gidatuko du. 19:30ean hasiko da, Bidebarrietako Liburutegiko ekitaldi aretoan doako sarrerarekin. (Streaming bidez emango da: www.kulturguneatb.eus)\nBilboko Udalaren esku dagoen Bidebarrieta Kulturguneak “Eztabaidak literaturarekin” ekimenaren urteko azken hitzordua jasoko du datorren asteartean, hilaren 17an, eta gure literaturako bi erraldoi elkartuko ditu: Anjel Lertxundi eta Bernardo Atxaga –2019ko Letren Sari Nazionala–. “Idazle baten azkenengo eleberria” izenburupean, euskaraz egingo den topaketa 19:30ean hasiko da, Bidebarrietako Liburutegiko ekitaldi aretoan; sarrera librea izango da leku guztiak bete arte eta streaming bidez jarraitu ahal izango da.\nOraingoan, moderatzailea Pili Kaltzada kazetari eta idazlea izango da, eta idazleen azken eleberrien inguruko hitzaldia proposatuko du. Badirudi horrela izango dela Bernardo Atxagaren “Etxeak eta hilobiak” liburuarekin. Argitaratu berria da, eta egileak berak azkena izango dela iragarri du. Baina Pili Kaltzadak beste kontu batzuk proposatuko dizkie, bi idazleek leku aipagarria baitute euskarazko literatura unibertsaleko idazle klasikoen artean, izan ere, eleberria, poesia, ipuina eta saiakera landu dituzte eta euren lanak hizkuntza ugaritara itzuli dira.\nAnjel Lertxundi (Orio, Gipuzkoa) Filosofia eta Letretan lizentziatua, idazle, literatur kritikari, kazetari eta gidoilaria ere bada. 1999an Euskadi Literatura Saria jaso zuen “Argizariaren egunak” eleberriari esker. 1994an, Literatura Sari Nazionaleko finalista izan zen narratiba modalitatean, euskal literaturako funtsezko liburu den “Otto Pette” eleberriarekin. Halaber, Kritikaren Sari Nazionala lortu zuen 1983an eta 1991n, eta, bere literatur ibilbide osoaren omenezko Rosalia de Castro saria jaso du. “Eskarmentuaren paperak” (Alberdania, 2010) saiakerarekin 2010eko Saiakera Sari Nazionala irabazi zuen. “Itzuliz usu begiak” saiakera argitaratu berri du. La Vanguardia, El Mundo, El Diario Vasco, El País, Berria eta El Correo egunkarietan aritu da.\nBestalde, Bernardo Atxaga (Asteasu, Gipuzkoa) ezizenez ezaguna den Jose Irazu Garmendia idazle eta euskaltzainak Letren Sari Nazionala jaso berri du, euskararen eta gaztelaniaren modernizazioan eta nazioarteko proiekzioan egindako ekarpenarengatik. Euskarak duen idazle unibertsalenak Narratiba Sari Nazionala jaso zuen 1988an “Obabakoak” eleberriarengatik. Eleberri horrek, “La odisea”, “Alicia en el país de las maravillas” edo “El señor de los anillos” lanetan, besteak beste, sortu dena bezalako literatur unibertsoa sortu du, eta Estatu Batuetako editore talde batek, garai guztietako 100 literatur unibertso garrantzitsuenen artean sartu du. Saria “Etxeak eta hilobiak” (Pamiela) argitaratu berri duen une berean jaso du. Eleberri horretan, Atxagak garai eta leku ezberdinetako hainbat pertsonaiaren istorioak ehuntzen ditu, bere bizipenen zertzelada batzuekin uztartuta. Alfaguara argitaletxeak gaztelaniazko bertsioa kaleratuko du datorren otsailean.\n← BILBOKO UDALEKO “ARGAZKINETA” EKIMENAK, ZORROTZAKO AZKEN URTEETAKO HISTORIAKO 1.228 ARTXIBO JASO DITU, ARGAZKIEN ETA BESTELAKO DOKUMENTUEN ARTEAN\nERREKALDEKO BARRUTIAK ZIRKUAREN INGURUKO EGITARAUA JASOKO DU OSTIRAL HONETATIK AURRERA, KULTUR GABONAK PROGRAMAZIO BEREZIAREN BARRUAN →


Gure ardiei emandako tratu onari esker eta Beizama inguruko larre bikainei esker oso kalitate handiko gaztak egin ahal ditugu, baita arkumeak hazi ere.\n-Gazta: ardiek, urte osoan, Gipuzkoako bihotzean dauden mendi tontorretan kokatutako larreetan bazkatzen dute eta euren esne gordinarekin artisautzako eran egiten ditugu gaztak. Formatu batzuetan merkaturatzen ditugu: osoa, erdia eta laurdena. Opari gisa emateko kutxa berezia ere baduzue eskura. Urte osoan saltzen dugu gazta.\n-Arkumeak: lehen hilabete bitartean, saldu arte, arkumeak amaren esneaz elikatzen dira, bizirik, 10 eta 12 kg arteko pisua dutelarik. Axuriak ernaltzeko prozesua gainbegiratzen dugu, kontrol hau, erditzeko hilabete falta denean areagotuz. Axuriak kalitate genetikoaren kontrolpean daude.\nGure ardi gaztak artisau eran eta kontu handiz egiten ditugu, Idiazabal Gazta Jatorrizko Deitura Babestuaren arau zorrotzak betez. Arkumeek ere Eusko Label Kalitatearen Ziurtagiria daukate.\nBeizama gaztandegian 300 latxa ardiko artaldearen esne gordinarekin egiten dugu ardi gazta hutsa. Ardi esnearen kalitatea eta kantitatea amak aukeratzearen bidez eta dieta osasuntsuaren bidez lortzen dugu. Lehentasuna, guretzat, ardi-aziendaren ongizatea da eta horrela bermatzen dugu kalitate handiko gaztak eta esnea lortzea.\nHigieneari dagokionez, eraldatze prozesua esnearen eta gazten gaineko azterketaren bitartez kontrolatzen da, eta horrela esne gordinaz egindako kalitateko gazten merkatua bermatzen da.\nZainketa hauei esker urte guztietan sari ugari jasotzen ari gara, espainiar Estatu, Europa eta mundu mailan, Beizama gaztandegiaren webgunean sartu dugun sari bilduman ikusi ahal izango duzuen bezala.\nArtaldea zuzentzeko politika\nGure aziendari zainketarik onena emateko asmoz, arditegiak parriladura du, eta zinta mekanizatuen bidez garraiatzen zaie janaria ardiei. Intseminazio artifiziala erabiltzen dugu kontrol genetikoa eta esnekien kalitatea hobetzeko.


Trenak berriz dabiltza kanbo eta Donibane Garaziren artean - Saint-Martin d'Arrossa\nTrenak berriz dabiltza kanbo eta Donibane Garaziren artean\nIragan Ekainaren 11az geroztik, Kanbo eta Donibane Garazi arteko TER trenen zirkulazioak berriz hasi dira, 6 hilabetez gelditurik egon ondoan, lur lehertze batek eragin zuen Errobiko uren igotze baten ondorioz.\nSNCF sareak- berrantolaketa obra handiak egin eta finantzatu ditu (1,1 milioi euro).\nBerrirekitze horren ospatzeko, SNCF Bidaiariak-ek eta Akitania Berriko Eskualdeak promozio-eskaintzak abiatzen dituzte, %30eko beherapena eskainiz hilabeteko harpidetzan eta urteko harpidetzaren 1. hilabetean, bai eta Prezio Ttipiak ere, uda osoan.\nBiziki turistikoa den tren-linea horrek Ibilaldiak izeneko udako tarifa abantailatsua eskaintzen du ere, oinezko, bizikletazko eta hondartzarat joateko ateraldientzat, tiketa 8 €-tik goiti joan/jina (egun batez edo bi egunez bali dena) eta gainera, urririk da 12 urtez peko haurrentzat.\nTER tiketen saltzea interneten bidez:\nter.sncf. com/Akitania Berria eta Baiona, Kanbo eta Garaziko tren-geltokietako leihatiletan.\nUztailaren 2etik goiti, Itsasuko geltokia berriz idekia izanen da.\nPrevious post: Kasu lakaster !


Poetika (Aristoteles) - Wikipedia, entziklopedia askea.\n1837ko edizio baten lehen orria.\nPoetica edo Poetikari buruzkoa (Περὶ Ποιητικῆς) Aristotelesek K. a. IV. mendean idatzitako lana da. Kronologikoki Atenasko Eskolaren sorreraren (K.a. 335) eta hiritik alde egitearen arteko garaian (K.a. 323) egin zuen liburua. Gai nagusia estetikaren inguruko ausnarketa da, batez ere tragediaren ezaugarrien eta deskribapenen bidez. Hasieran, dirudienez, liburuak bi atal zituen: lehenengoa tragedia eta epopeiari buruzkoa eta, bigarrena, komedia eta Ianbo poesiari buruzkoa; bigarren hau, antza, Erdi Aroan galdu zen eta ez ditugu hari buruzko zuzeneko informazioak.\nAristotelesen poetika[aldatu | aldatu iturburu kodea]\nAntzinako Grezian, hasieran, poetika eta erretorika elkarrekin agertzen ziren sofisten testuetan. Platonek poesiari buruzko gogoeta zabalak eskaini zituen elkarrizketetan, batik bat Errepublika deiturikoan. Aristofanes komediagileak ere badu zenbait gogoeta.\nAlabaina, Aristotelesek eskaini zuen lehen azterketa sistematikoa; erretorika eta poetika bereizi zituen, eta poetikaren zenbait ezaugarri ezarri: artea imitazioaren eta harmoniaren bidetik sortzen da, mimesiaren bidez. Poesiaren maila imitazioaren kalitateak erakutsiko du. Badago goi mailako poesiarik (ditiranboa, epopeia, tragedia), badago bigarren mailakorik (poema barreragilea, komedia). Katarsiaren ikuspegia oinarrizkoa da Aristotelesen poetikan; katarsiaren bidez entzulearen sentipenak astintzen dira, eta barrena garbitzen zaio; hori da batik bat tragediaren eginkizuna.\n1780ko edizioaren azala.\nPoetika funtsean tragedia eta imitazioan oinarritzen diren arteen definizioa eta ezaugarritzea da. Gogoeta horiekin batera beste batzuk gutxiago garatuagoak agertzen dira: historiari buruzkoa eta honen poesiaren konparaketa (arteak orokorrean), gogoeta linguistikoak, mimesi buruzkoak...\nAristotelesen obra barruan Poetika tradizionalki esoterika edo akromatika bezalakakoa ezagutu da. Horrek zera adierazten du: ez zirela argitaratu. Berez, ikasketetan erabiltzeko ohar multzoak dira eta irakaslearentzat gida bezalako funtzioa zuten. Horren arabera ez ziren irakurtzeko, entzuteko baizik.\nPoetikaren ezagutzen den lehen bertsio idatzia Codex Parisinus 1141 izenekoa da, X. mende]]aren amaieran edo XI. mendearen hasieran idatzia. Testu horretan komediaren atala ez zen azaltzen.\nLiburuak hogeitasei kapitulu ditu. Hona hemen horien gai batzuk:\nTragediaren definizioa eta elementu nagusiak\nAlegia eta egiantzekotasuna\nPeripezia, agnizio edo anagnorisi eta ataka patetikoa\nTragedia barruko sailkapenak\nPentsamendua eta mintzaera\nMelopeia eta ikuzkisuna\nPoesia eta historia arteko desberdintasunak\nMimesi edo imitazioari buruzko gogoetak\nTractatus Coislinianus: Agian galdutako bigarren atalaren laburpena izan daiteke.\n(Gaztelaniaz)Poetikaren itzulpena, Valentín García Yebraren bertsioa.\nMultimedia: Poetics (Aristotle)\nBNF: 12009718m (data)


San Migel Goiaingeruaren eliza (Gasteiz) - Wikipedia, entziklopedia askea.\nSan Migel Goiaingeruaren eliza (Gasteiz)\neraikitako euskal ondare nabaria Gasteizen\n(«San Migel eliza (Gasteiz)» orritik birbideratua)\nArtikulu hau Gasteizko elizari buruzkoa da; beste esanahietarako, ikus «San Migel eliza».\nSan Migel eliza edo Done Mikel goiaingeruaren eliza Gasteizko eraikin erlijiosoa da.\nDone Mikel goiaingeruaren eliza\nAndre Maria Zuriaren plazatik ikusita Irudi gehiago\n1995eko azaroaren 14an, Eusko Jaurlaritzak kultura ondasun izendatu zuen tenplua, monumentu sailkapenarekin. 2000ko abenduaren 19an, Eusko Jaurlaritzak monumentu izendatu zuen erretaula nagusia.\n2 Erretaula nagusia\nSan Migel eliza Gasteizko Alde Zaharraren hegoaldean dago eta bere fatxada nagusiak Andre Maria Zuriaren plazaren aldera ematen du, beste alde batek Aihotz plazara.\nAndre Maria Zuriaren irudia, arkupearen kanpoko aldean.\nElizaren oina laukizuzen formakoa da eta launa tramotako hiru nabe desberdin ditu, zortzi aldeko burualdea dauka, eta absidearen aldeetan bi kapera. Ezkerraldeko paretan hiru kapera eta bi solairutako lokal bat daude. Eskuinaldekoan, berriz, lau kapera, ate nagusia eta arkupea eta sakristia. Hastialean elizara sartzeko beste ate bat dagoela ikus daiteke «Puerta del Solar» izenekoa. Done Mikel goiaingeruaren elizaren eraikuntza hainbat garaitakoa da. Zatirik zaharrena gotikoa da (XIV. mendeko bukaera eta XV. mendeko hasierakoa). Zati horretatik, lehenengo tarteko bermeak eta ate nagusi moztua gelditzen dira. «Euskal gotikoa» izeneko estilotik (XV. mendea) habe biribilak, koilare-kapitelak, gangak eta «Puerta del Solar» izenekoa gelditzen dira. Platereskoak dira, XVI. mendeko hasierakoak, korua, arkupea eta kapera nagusian dagoen arkosolioa. XVI. mendeko erdialdekoa, Pizkunde garaikoa beraz, kapera nagusia. Mende horren bukaeran dorrea eraiki zen, besteak beste.\nGaur egungo arkupea lehen zegoenaren gainean egina dago. Arkupe horretara Gasteizko Zaindari den Andre Maria Zuriaren plazara begira dauden bi arku handitatik sartzen da. Andre Maria Zuriaren irudia arkupearen kanpoko aldean dago jarrita, bertara sartzeko bi arku horien artean.\nErretaula nagusia, Gregorio Fernandezek XVII. mendean egina.\nGregorio Fernandezek XVII. mendean egindako erretaula polikromatua da maisu honen egindako lanetatik Euskadin kontserbaturiko obrarik garrantzitsuena.\nErretaula nagusian agertzen diren irudiak, irizpide barrokoak kontuan izanik, oso adierazkor eta naturalak dira. Polikromia, ia-ia, erretaularen garai berekoa da. Kontrarreformako arauak betetzen ditu: haragi-koloreak mateak dira eta estofatuek ehunaren itxura dute. Araban mantendu den eta oso-osorik Gregorio Fernandezena den lan bakarra da. Penintsulako iparraldean erretaula-egileen arteko punta-puntako eskultorea izan zen Fernandez. Erretaula XVII. mendearen lehenengo erdian (1624-1636) egin zuen. Igaroaldiko erretaula klasizista da. Predela eta hiru gorputz ditu. Goiko gorputzek zokalo historiatua daukate. Azpiko solairuek bost kale dituzte eta goikoak hiru. Kutxak laukizuzenak dira. Erdiko kaleetan mukuluak dituzte eta erliebeak muturretako alboetako kaleetan. Alboetako kalearteetan eta lehen gorputzeko erdiko kalean nitxoak dituzte, erdi-puntuko arkuarekin. Predelan eta goiko zokaloetan erliebez egindako pasarteak ikus daitezke. Pasarte horiek apaindurarako erliebeak dituzten lauki laukizuzenaren barruan daude. Aipaturiko irudi horiek erretaularen muturretako alboetan dauden zutabeen basamentuen gainean daude. Lehenengo bi gorputzetan, kaleak bereizteko enbor ildaskatuak dituzten korintoar zutabeak erabili dira. Goiko gorputzean ordena konposatua duten zutabeak jarri dituzte. Frisoak landare-motiboez eta erlaitzak figura dentikulatuez apaindu dituzte. Alboko kutxetan, kalearteetan, badira girlandaz apainduriko txartelak. Alboetako kaleetan, karteladun aingerukoteez apaindu dituzte txartelak. Kale nagusiaren gainean, bigarren gorputzean, santu nagusiaren kutxak frontoi ebakiaz egindako errematea dauka. Hortxe Espiritu Santuaren irudia dago eta bere aldamenean, kasetoiaren alboetan, bi aingeru ikus daitezke. Goiko pisuaren errematearen alboetan aletoiak badira eta erdian frontoi kurbatu ebakia. Frontoian, apaingarri, figura etzanak daude ikusgai. Errematean frontoi triangeluarra dago eta, alboetako zutabeen gainean, eskulturak daude.\nAzpiko predeleko tronaduretan, ezkerrean "Deikundea" eta "Errege magoen jaurespena" erliebeak ikus daitezke. Eskuinean "Andre Mariaren aurkezpena" eta "Ikustaldia". Lehenengo gorputzean, nitxo kurbatuaren azpian, Sorkunde Garbia dago. Haren azpian dagoen idulkian aingeruen buru batzuk ikus daitezke eta idulkiaren alboetan gorputz osoko bi aingerukote daude. Alboetako nitxoetan San Petri eta San Paulo daude. Alboetan, muturretan, Jaiotzaren eta Erdainkuntzaren erliebeak daude. Bigarren gorputzaren zokaloan ebanjelariak, jesarrita, eta mendebaldeko lau eliz irakasleak ikus daitezke. Bigarren gorputzean erretaularen santu nagusia dago eta bere alboetan San Sebastian eta San Filipe apostolua. Tronaduretan, Gargamo mendian goiaingeruaren agerraldiaren pasarteko bi irudi ikus daitezke. Azken gorputzaren predelan bertute kardinalak ikus daitezke eta pisuan "Kalbarioa". Haren ondoko hormakonketan San Joan Bataiatzailea eta Santiago Txikia daude. Erremateko eskulturak San Gabriel eta San Rafaelenak dira eta frontoian Aita Betikoaren figura dago.\nPortilla, Micaela Josefa. "Álava". Everest, 1977. ISBN 84-241-4201-2\nPortilla, Micaela Josefa eta besteak. "Catálogo Monumental Diócesis de Vitoria". Vital Kutxa, I - IX liburukiak, 1967-2001.\nIdazle asko. "Enciclopedia Histórico-Geográfica de Álava, vol. IV". Haranburu, Donostia, 1982. ISBN 84-7407-137-2\n↑ Gasteizko Udalaren Turismo Bulegoaren eskuorria, 2010eko udakoa[Betiko hautsitako esteka].\n↑ Arabako Aldizkari Ofiziala, 95. zenbakia, 2010eko abuztuaren 23koa[Betiko hautsitako esteka], 9917. orrialdea\n↑ Euskaltzaindia: Santutegiko izen ohikoenak (euskara baturako 66. araua). Eliza horren izena ez, baizik eta santuaren izena arautu duenez, ez diogu Euskaltzaindiaren arau horri lehentasuna eman, baina izen deskriptibotzat (eliza hori zein santurena den esateko) bai, aintzat hartu dugu, Wikipediako politika baita Euskaltzaindiaren arauei jarraitzea.\nSan Pedro eliza (Gasteiz)\nErretaula: Kultura Ondasun izendapena EHAAn\nMultimedia: Church of San Miguel Arcángel, Vitoria-Gasteiz\nAzken aldaketa 27 martxoa 2021(e)an, 14:56(e)tan\nOrriaren azken aldaketa: 27 martxoa 2021, 14:56.


Prozedura honen bidez interesdunak etxebizitzan obra txikiak egingo dituela jakinaraziko dio udalari.\nObra txikitzat joko dira espazioen antolaketari, egiturako elementuei edo kanpoko fatxadei eragiten ez dieten lan guztiak. Gauzatze materialaren gehienezko aurrekontua 15.000€.\nObra txikiko aurrekomunikazioaren aurkezpen hutsak udal tasa baten sortzapena dakar. Tasa hura aurretik ordaindu behar da, eskariarekin batera, herriko Ordenantza Fiskalak arautzen duen arabera.\nBaldin eta obra horiek egiteko aldamioa edo beste obra baliabide lagungarriren bat behar bada espazio publikoan, aurrez hartarako eskaera egin beharko da eta dagokion udal baimena eskuratu.\nL-10.1 Eskaera imprimakia\nEgingo diren obren aurrekontua.\nZerga ordaindu izana egiaztatzen duen dokumentua.\nOrdainketa egin ahal izateko, udaletxetik tramiteari dagokion ordainagiria bidaliko da.\nOrdainketa Udaleko web orritik egin ahal izango da; https://azpeitia.eus/es/servicios-y-tramites/tramites/pagos-online.\nOrdainketa egin ondoren, ordainketaren ordainagiria bidali beharko da sarrera@azpeitia.eus helbidera.\nZerga: aurrekontuaren %5\n3.005,06€ baino gutxiagoko aurrekontudun instalazio, eraikin eta lanengatik\n3.005,06 eta 18.030,36€ bitarteko aurrekontudun instalazio, eraikin eta lanengatik\n%90eko hobaria izango dute, eraikuntza, instalazio edo obrek, pertsona ezinduen irisgarritasun eta habitagarritasun baldintzak errazten dituztenean (Salbuespen eta hobarien eskaerak aparteko espediente bezala hartuko dira. Aldez aurretik, zerga eta tasaren ordainketa egin behar da).\nEtxebizitzetako obra txikien jakinarazpenari buruzko udal ordenantza\nOrdenantza fiskala, Eraikinen, Instalazioen eta Obren zerga arautzen duena eta ordenantza fiskala, Zerbitzu publikoak eskaini eta jarduera administratiboak burutzeagatik ordaindu beharreko tasak arautzen duena.\nUrola Erdiko Mankomunitatearen garbigune eta birziklapen etxearen zerbitzuaren ordenantza.\nDokumentazioa egiaztatu eta egiaztagiria eman.\nUdaleko Ikuskapen zerbitzuak obrak arau urbanistikoak betetzen dituela egiaztatuko du.\nUdal-ikuskapeneko txostena aurkakoa bada dagozkion neurriak jarriko dira.\nBide publikoa erabiltzea beharrezkoa izanez gero, baimena eskatu behar da, bere aldetik, dagokion inprimakian (ikusi izapidea – Bide publikoa hartzeko baimena (L-22)).


Travesia del Marojal eu - izkiparkea - web.araba.eus\nTravesia del Marojal eu - izkiparkea\nKorres herria Izkiko parke naturalaren barruko biztanlegune bakarra da. Herria XIII. mendean sortu zen eta, horregatik, Erdi Aroko egitura jakina dauka (harresien eta gazteluaren zatiek iraun dute gaurdaino). Korres herritik hurbil dagoen atsedenlekuak zerbitzu ugari eskaintzen ditu bisitariek erabil ditzaten, besteak beste: komunak, mahaiak, zabuak, barbakoak, aisialdi gunea…\nIbilbidearen barruko basoan, hegazti habiagile ugari aurki daitezke. Horien artean, 6 pizido espezie aise ikus daitezke: lepitzuli euroasiarra, okil berdea, okil beltza, okil txikia, okil handia eta naturagunean ugariena dena, hots, okil ertaina. Basoko beste hegazti habiagile ohiko batzuk ondokoak ditugu: hegatxabal arrunta, uda txirta, tuntun arrunta, txinbo kaskabeltza, baso txinboa, txio lepazuria, txio iberiarra, erregetxo bekainzuria, gailupa, berdantza horia, hesi berdantza edo gari berdantza.\nUda sasoian, berriz, aipagarriak dira zuhaitzen zeruaren gainetik ikus ditzakegunak, hala nola liztorjale europarra.\nNeguan, pagausoa, garraztarroa eta birigarro txikia ikus daitezke; urte batzuetan, mokolodi arrunta oso ohikoa da.\nHarkaiztegietan, batez ere, Peña del Santo eta Muela mendietan, sai arreen, haitz enaren eta belatxinga moko gorrien kolonia iraunkorrak bizi dira. Aurrekoak baino kopuru txikiagoan bada ere, sai zuriak, belatz handiak, erroi handiak eta malkar sorbeltzak ere erraz ikus daitezke.\nAmeztiaren ibilbidea (PDF) Ameztiaren ibilbidea (KMZ) Travesia del Marojal (GPX)\n4h. 50 min.


Hondakin plastikoek biodiesela fabrikatzea ahalbidetzen dute | Berriztagarri Berdeak\nAdriana | | Eguneratua 07/07/2011 23:52 | Biodiesel, birziklatze\nEl plastikozko Material kutsagarrienetakoa eta, aldi berean, gehien kutsatzen duenetako bat da, haiekin fabrikatzen diren objektu, ontzi eta elementu ugari baitago.\nPlastikoetako asko hondakin gisa amaitzen dira eta ez dira birziklatzen; hori akats handia da, plastikoak ekoizteko berrerabiltzea posible baita erregai merkea eta batez ere garbiagoa. Kalkuluen arabera, plastikozko hondakin tona bakoitzeko 760 litro diesel inguru sortzen dira.\nPirolisia izeneko prozesua erabiltzen da, ia plastiko mota guztiak birziklatzeko.\nPirolisi prozesua plastikoa sailkatzean datza, edukiontzietan zati txikietan eta tenperatura altuko labean nitrogenoaz elikatzen eta hutsean erretzean datza. Ondoren, honek likido moduan kondentsatu, iragazi eta dituen osagai kutsagarriak kentzen dituen gasa osatzen du.\nEuropan zein Estatu Batuetan mota honetako produktuak egiten dituzten hainbat enpresa daude.\nHorien artean, Cynar nabarmentzen da, Irlandako enpresa bat, tona plastikoarekin 665 litro plastiko fabrikatu ditzakeena. diesel, 190 litro gasolina eta 95 kerosenorako.\nErregai sintetiko baina era berean eraginkor horren fabrikazioa zabaltzeak menpekotasuna murriztuko luke olioa, hori da arazo gehien herrialde gehienentzat.\nOrain arte metodo bakarra dago aldaera batzuekin plastikoa erregai bihurtzeko.\nApurka-apurka, erregai egiteko plastikoa erabiltzearen aldeko apustua egiten ari dira, eta horrek bi arazo konpontzen ditu batera, batetik, plastikozko hondakinena eta, bestetik, olio eskasia eta erregai fosilak.\nDatozen urteetan, industria mota hau munduan zehar gehiago garatuko da ziur asko.\nPlastikoa oso kutsatzen duen materiala da eta ingurumenari kalte larriak eragiten dizkio, beraz, erabilera murrizten saiatu beharko zenuke biodegradagarriak.\nITURRIA: Birziklatu nazazu\nArtikuluaren bide osoa: Berriztagarri Berdeak » Bioerregaiak » Biodiesel » Hondakin plastikoek biodiesela fabrikatzea ahalbidetzen dute\nNola egin erregaiak plastikozko hondakinekin\nJimmy Antezana G. esan zuen\nNon lortu dezaket 250 kgr / h-ko potentzia duen makina bat gasolioa, gasolina eta kerosenoa ekoizten duen makina bat?\nErantzun Jimmy Antezana G-ri.


RDC: Ekialdean soldadu batek sua ireki eta gutxienez 12 zibil hiltzen ditu - teles erreleboa\nSegurtasun indarrak armagilearen bila ari dira Sange hirian, Burundako mugatik gertu, esan du probintziako gobernadoreak.\nKongoko Errepublika Demokratikoaren ekialdeko soldadu batek gutxienez 12 pertsona hil zituen eta beste bederatzi zauritu mozkortutako sakabanaketa batean, eskualdeko agintariek adierazi dutenez.\nSegurtasun zerbitzuek pistolaren bilaketa egiten ari dira Burgeko mugatik 24 km-ra, tiroketa gertatu zen tokian, Hego Kivu probintziako gobernadore Theo Kasi-k adierazi zuen ostiralean adierazpen bat.\n"Arduraduna FARDCko (RD Kongoko indar armatuak) mozkortuta dagoen kidea da, bere bidea gurutzatu zuten gutxienez 20 zibilen aurkako sua ireki zuen", deklaratu du Uvirako fiskalak.\nDieudonné Kasereka kapitainak, Uvirako armadaren bozeramailea, esan du pistolaria korrika zihoala eta armatuta zegoela.\n"Armadaren ordezkaritza bat eta NBEko talde bat daude eskualdean biztanleria lasaitzeko, eta hori armadaren aurka ari da manifestatzen", esan du.\nBizilagun amorratuek eremua zeharkatzen duen 5. ibilbidea blokeatu zuten, adarrak eta pneumatikoak erretzen.\n60 urteko independentzia Afrikar frantsesean (2. zatia): ...\nHainbat lekukok AFP albiste agentziari esan zioten 12 hilotzak, hileta elbarrietan bilduta, trafikoa blokeatzen duen elkargunean.\nNdaburwa Rukalisa, tokiko buruzagia Sange, esan zuen soldadu lokalean oinarritutako 122. FARDC batailoiko kidea zela eta garai hartan "mozkortuta" zegoela.\nBederatzi pertsona ospitaleratu zituzten egoera "kritikoan", gaineratu du.\nLekukoek baieztatu zuten 12 hileko behin-behineko heriotza, eta iturri judizial batek bi urteko neska bat hil zen istripuan hildakoen artean.\nFélix Tshisekedi presidenteak erasoa delitu gogor gisa deitu zuen eta bere doluminak eskaini zituen biktimen familiei.\nDRCren armada zabala oso gaizki eta gaizki trebatuta ikusten da eta bertako langileek zibilen aurkako delituak egitea leporatzen diete maiz.\nUstezko tratu txarrengatik AEBetako eta Europako zigorrei aurre egiten diete goi-mailako jeneralek, eta Nazio Batuek leporatzen diete matxinoei eta banda kriminalari armak hornitzea.\niturria: https: //www.aljazeera.com/news/2020/07/soldier-eastern-drc-shoots-kills-12-civilians-200731153626890.html\nHong Kong: ekonomia atzeraldian gelditzen da


Saio bizi batekin abiatu da Eskolarteko berritua — Bertsozale Elkartea\nSaio bizi batekin abiatu da Eskolarteko berritua\n•\tMartxoaren 7an ospatu ziren saio didaktikoa, eta idatzizko eta bat-bateko sariketak •\tZarauzko Urpekoak elkartean jokatu zen bat-bateko saioan Amaia Urbieta izan zen garaile •\tZuzenean sailkatu da finalerako, gainontzekoek hurrengo saioen zain egon beharko dute\nJoan zen ostiralean, martxoak 7 jokatu zen Gipuzkoako Eskolarteko Txapelketaren lehen kanporaketa. Zarautzen izan zen eta inguruetako bertsolari eta bertsozale ugari bildu zituen. Idatzizko sariketa, saio didaktikoa eta bat-bateko txapelketa jokatu ziren kostako herri honetan. 14 urtetik 18 urte bitarteko gazteen artean, Amaia Urbieta zarauztarrak jaso zuen finalera zuzenean sailkatzeko txartela.\nEskolarteko txapelketak bi zati nagusi ditu, idatzizkoa eta bat-batekoa. Aurten, 200 ikasletik gora parte hartu dute lehen kanporaketan. Zarauzko Oteiza Lizeoan izan zuten ikasleek ordubeteko tartea (15:00tan hasita) ahalik eta bertsorik onenak idazteko.\nOndoren, saio didaktikoa izan zen Zarauzko Modelo aretoan. Aurreko edizioetan 14 urteko gaztetxoek taldeka parte hartzen zuten txapelketa formatuan, baina adin tarte honetan lehia ezabatzea erabaki da hilabeteetako gogoeten ondorioz. Iñigo Mantzisidor ‘Mantxi’ eta Andoni Egaña izan ziren bertsotan eta parte hartzaile gaztetxoak ere animatu ziren zenbait bertso kantatzera: Zarauzko 2 talde (Izar Aldalur, Beñat Chico, Iraia Aldai , Ganix Elorrieta eta Ekai Amuskibar; eta abar) eta Hernaniko taldea (Iker Ormazabal, Jonan Etxeberria, Urtzi Nazabal, Aimar Garaiar eta Etxahun Arrue) izan ziren kantuan. Peru Gabirondo zarauztarra izan zen aurkezle.\nAurtengo beste nobedadea bat-bateko txapelketaren formatua izan da. Lehen idatziko sariketaren segidan egiten zen txapelketa jaialdi formatuan. Aurtengo edizioan, ordea, afari-merienda bat egin ostean jardun zuten bertsolariek lehian, mahai-inguruan. Amaia Urbieta (Zarautz), Danel Olano (Getaria), Unai Sarasua (Zumaia), Andoni Mujika (Urnieta), Jon Otegi (Oiartzun) eta Aitor Balerdi (Hernani) izan ziren parte hartzaileak eta ordena horretan sailkatu ziren, hurrenez hurren. Iban Sukia, Martin Aramendi eta Iñigo Legorburu izan ziren epaile.\nLeire Etxeberria getariarra izan zen aurkezle lanetan, txukun-txukun. 70 lagunen bueltan izan ziren saioa jarraitzen Urpekoak elkartean.


Mateo -Txistu - hiru Presentacion - Urrutiko Lanbide Heziketako Institutua\nMateo-Txisturen izena ehiztari alderraiaren ipuinak dituen bertsio ezberdinetan agertzen da. Gehiegizko ehiza zaletasunaren ordainetan, munduan zehar ibiltzen da atsedenik gabe, txakurrak atzetik dituela.\nAtaunen Mateo-Txistu deitzen diote; Zerainen, Juanito txistularia; Gesalibarren, Martin-abade; Oiartzunen, Salomon apaiza; eta Usurbilen, Prizti-Juan.\nEuskal Herrian ezagutzen diren bertsioetan, ehiztaria apaiz bat izaten da gehienetan; meza erdi esanik utzita, bere txakurrekin erbi baten atzetik joan zen eta ez zen itzuli.\nInork ez du ikusi oraindik; baina askok diotenez, gure baso eta mendietan haren txistua eta bere txakurren ulu ilun eta beti berdina entzun omen dute.\nMende honen hasieran, Ataungo Tellerietxe baserriko emakume batek ikusi omen zituen, neguko gau batez, ilargiaren argitara, apaizen eta txakurren itzalak, baina inork ez omen ditu zuzenean ikusi.\nGesalibar Arrasateko auzoan diotenez, bestalde, Udalako apaiza izan zen Martin abadea munduz-mundu dabil txakurrekin eta inork ez ditu eurak ikusi, baina bai txakurrek zaunka egitean ahotik botatzen duten sua.\nHalaber, Soraluzen Juanito txistularia Elosuko apaiza zela esaten dute. Behin, meza ematen ari zela, deabrua agertu zitzaion eskuin aldetik erbi itxuran. Apaizak, berehala, meza bertan behera utzi eta ustezko erbiari jarraitu zion txakurrarekin.\nKortezubin, berriz, ehiztaria Mallabiko apaiza izan zela diote, eta bere txakurrarekin batera erbi baten atzetik dabilela. Behin, bere ogi labekada egiten ari zen emakume bat aurkitu zuen eta opil bat eskatu zion. Emakumeak opila eman behar zion, baina ehiztariak ez zuen besoa luzatzeko eta ogia hartzeko astirik izan eta handik alde egin zuen.


azaroa 2019 – C. P. Buztintxuri\nNAFARROAKO LIBURUTEGIRA IRTEERA\nLehen Hezkuntzako 4. A-ko ikasleak gara. Urriaren 22an Nafarroako Liburutegira joan ginen. Horretarako gelan Villavesako informazioa bilatu genuen, liburutegira joateko zein linea hartu behar genuen jakiteko.\nLehenengo Villavesa Refena ondoan hartu genuen, 16. linea. Cuatro Vientosen gelditu ginen eta Renferaino oinez joan ginen. Renfen 7. linea hartu genuen eta Osasun-zentroraino joan ginen. Handik oinez joan ginen liburutegira.\nLiburutegian Aitziberrek, liburuzainak, harrera egin zigun eta pirata batek bertan lo egin zuela kontatu zigun.\nPirataren arropak, txanponak, barruan papertxo bat zeukan botilatxoa… zeuden lurrean. Aitziberrek bost pirata susmagarri zituen eta guk liburu artean pistak bilatuz zein pirata zen asmatu behar genuen…\nJolas honekin liburuak ordenatzen eta bilatzen ikasi genuen. Oso ongi pasatu genuen!\nhttps://cpbuztintxuri.educacion.navarra.es/wp-content/uploads/2019/11/12.jpg 360 642 administracion http://cpbuztintxuri.educacion.navarra.es/wp-content/uploads/2015/04/logo-buztintxuri.png administracion2019-11-18 11:24:462019-12-19 11:24:59NAFARROAKO LIBURUTEGIRA IRTEERA\nAzaroaren 6an,2. mailako (D, E eta F) ikasleek konpostari buruzko informazio-hitzaldia jaso zuten iruñeko Mankomunitatearen eskutik.\nAzalpenean konposta zer den, bere erabilera nagusiak eta nola lor daitekeen azaldu ziguten. Zentroko konpostagailuak ahalik eta errendimendu handienean mantentzeko aholku baliagarriak eman zizkiguten, isuritako hondarrak, tenperatura, oxigenoa edo jasotzen duten ura kontuan hartuta.\nAzkenik, ikasitakoa praktikan jarri genuen.\nhttps://cpbuztintxuri.educacion.navarra.es/wp-content/uploads/2019/11/1-2.jpg 659 878 administracion http://cpbuztintxuri.educacion.navarra.es/wp-content/uploads/2015/04/logo-buztintxuri.png administracion2019-11-11 11:35:452019-12-19 11:36:03KONPOSTA


Euskaraldiaren bigarren edizioaren arigune kontzeptua aurkeztu dute - - Alea.eus\nLautadako Euskararen Komunitatea 2019-06-11 06:00\n2020ko udazkenean egingo den Euskaraldia ariketa sozialak izango dituen ezaugarriak eta antolaketarako xehetasunak aurkeztu dituzte.\nEkainaren 1ean Euskaraldiaren bigarren edizioa aurkezteko lehen mintegian egon ginen eta Lautadan aurrera eramaten ari garen pilotajearen berri eman genuen.\nZer da arigunea?\nElkarte, lantegi, denda, ikastetxe edo instituzio bateko funtzionamenduan dagoeneko eratuta dagoen taldea edo espazioa da eta hizkuntza-praktikak euskarara aldatzea edo finkatzea du helburu. Arigunea entitateak sustatzen du ariguneko kideen adostasunarekin, erabaki kolektiboa hartuta.\nArabako batzordeen kideei edizio berriaren xehetasunak emango zaizkie Araba mailan antolatutako mintegian, ekainaren 19an, Gasteizko Oihaneder euskararen etxean.


Garraio publikoan baitezpadakoa da maskara Ipar Euskal Herrian | Gizartea | Berria\nGarraio publikoan baitezpadakoa da maskara Ipar Euskal Herrian\nErabiltzeko gomendioak eman baditu ere, Frantziako Gobernuak oraingoz ez du behartu espazio publikoan maskarak erabiltzera\nBaionako enpresa batean oihalezko maskarak egiten hasi dira. GUILLAUME FAUVEAU Tamaina handiagoan ikusi\nMaiatzaren 11n konfinamendutik ateratzen hasi zenetik, garraio publikoetan maskara erabiltzea derrigorrezkoa da Ipar Euskal Herrian. Kontrol zorrotzak egiten ari dira, eta isun gogorrak ezarriko zituela iragarri zuen Frantziako Gobernuak. Gainerakoan, herritar zaurgarrienei maskara eramateko gomendatu zien Edouard Philippe Frantziako lehen ministroak, eta urruntze fisikoa posible ez den eremuetan maskara erabili behar dela erran zuen, herritarren apreziazioaren esku utzirik espazio horiek definitzea.\nHala, oso egoera desberdinak aurkitu daitezke leku batean zein bestean: supermerkatu batzuetan, gel hidroalkoholikoa banatzen diete bezero guziei dendara sartu aitzin, eta maskara erabiltzera derrigortu dute; beste batzuetan, gela banatzera mugatu dira; beste zenbaitetan, ez bata eta ez bestea. Karriketan, gero eta ohikoagoa da jendea maskara jantzita ikustea, baina oraindik ez da orokortu.\nEnpresei dagokienez, maiatzaren 9an argitaratu zuen Frantziako Lan Ministerioak konfinamendutik ateratzeko hogei orriko protokoloa. Esaldi honekin laburbildu dute maskaren erabilpena: «Funtsean, COVID-19aren kasuan, enplegatzaileak erabaki dezake bere enpresan 'publiko zabalarentzako' maskarak orokortzea. Babes neurriak errespetatu daitezkeelarik, maskararen erabilpen orokortua aukera bat da, ez betebeharra».\nIkastetxeetan irakasleek eta langileek derrigortua dute maskara erabiltzea; ikasleei dagokienez, adinaren arabera definitu dute. Lehen mailako ikasleek maskararik ez eramatea gomendatu zuten; haatik, ikasle batek gaixotasun sintomak erakutsiko balitu, gurasoak haren bila etorri arte maskara bat emateko agindua dute irakasleek. Kolegiotik aitzina, ikasleentzat ere baitezpadakoa da maskara eramatea —egun bakoitzeko bi maskara eraman behar dituzte—.\nIpar Euskal Herrian, erakunde publikoek beren gain hartu zuten deskonfinamendurako herritar bakoitzari Afnor normako oihalezko maskara bat ematea, baina berandu jaso dute anitzek. Ondoko asteetan, beste banaketa bat egitekoa dute.


Transgrancanariak La Palma uharteko Playa del Ingles egoan eta Playa de las Canteras iparrean elkartzen ditu, horretarako uharteko mendizerra guzia iraganez, bere gailurra Pico de las Nieves (1939 m.) izanik. 123 kilometroko lasterketa bat da eta gainditu beharreko desnibela 14.600 m.\n0m. Lasterketa martxoak 3 larunbata hasten da gau erdian. Haizeak gogor astintzen du Ingelesen hondartzan eta bertan gaudenak oso babesturik goaz. Irteera ematen diguten bezain laster hondartza hertzera harrapatzen saiatzen nahiz, bertako area gogorragoa denez korri egiteko errazagoa delako. Hondartza oso luzea da baina konturatzerako farora iritsi eta eskuinera biratu dut.\nOrdurako haizea ez dut nabari eta irteeran jantzi behar izan dudan arropak traba egiten dit eta gelditu beharra daukat kendu ahal izateko. Lasterketa erreka lehor batetik doa eta kilometro batzuek aurrerago, bertatik ateratzen gara lurrezko pista batera. Halakoa da aurretik daraman jende pila, altxatzen duten hautsak arnasketa ere oztopatzen dit.\nPistak ez dirudi desnibel handiegia duenik, baina hankak dagoeneko kexu dira. Gau iluna da eta ilargia zenbait lekutan ikusten ez denez, ez dit batere laguntzen. Iluntasuna hausten duen bakarra nire frontala da baina ikus dezakedana oso mugatua. Bat batean aurretik ditudan lasterkariak gelditu dira eta azkar konturatzen nahiz zergatik. Nire aurrean pista zakarki gorantz doa eta sigi-saga batzuek, berriz ere, barealdia ekarri dute La Degollada Ancha (445 m.). kilometroak eginez noa pixkana ba da ere eta bat batean pista berantz hasi da, badirudi igotako guzia jaitsi beharrean nagoela. Kilometro eroso batzuk egin ditut Ayaguares urtegi arte (30 km), igaro behar ditudanetik lehena eta bertan hornidura postua.\nAyaguares (310 m.) atzean utzi dut. Bideak goranzko joera hartu du eta lasterketako lehenengo oztopo handia nire aurrean dut. Denbora asko eramaten nauena, aldapak ez dirudi inoiz bukaerarik duenik , gainera nire frontalaren argia baina aruntzago ikusterik ez daukatenez, oraindik ere nekezagoa egiten dit igoera. Aldapa bat igotzetik bukatzen dutenean azkena izango den esperantza daukat, baina beti gertatu oi den bezala, aldapa baten atzetik beste bat etortzen da, eta beste bat, eta … azkenean egi bihurtzen da eta dagoeneko Degollada de la Manzanilla (1186 m.) ikusten dut eta bizi-bizi bertara noa.\nDenbora gutxi barru berantzako norabidea daraman aldapak, Tunte (42 km) herrira eraman nau. Bertan bigarren hornidura postua dago. Beti izaten da pozgarria honelako lasterketa luzeetan jende ezaguna ikustea eta nik suerte handia daukat nire emaztea bertan dagoelako nire zain. Jan eta edan ondoren, muxu bat eman diogu elkarri eta bideari jarraitzea pentsatu dut. Herritik atera bezain laster, pista oso ere polit batetik berriz ere gorantz noa pinu eta harritzar batzuek zeharkatuz, aldapa ba dago baina uste baino hobeto noa.\nLa Cruz Grande mendatera iritsi naiz (1250 m.), ezkerreko pista bat hartzea behartu didate, eskuinekoa 92 km. dituen lasterketakoentzat zabaldurik bai dute. Nire bidea jarraituz, behin gora, behin behera pinudi batetik, aldapa behera hasi naiz, lasterketa eroso egin daiteke bertan eta kilometro batzuek eginez Chira urtegian uzten dit (905 m.). Lasterketako bigarrena. Denbora batez bideak gorantz egiten du Lomo de la Palma-ra (968 m.) iristen delarik, ondoren bat batean berantzako bideari ekiten dio Soria urtegira (529 m.), lasterketako hirugarrena eta azken aurrekoa. Eguzkia goian dago eta dagoeneko bero egiten du, ondorioak pairatzen hasia naiz.eta beste lasterkariak ere. Antolatzaileak jarri dituzten hornidura postuetatik at ez dago edateko urik lortzerik eta motxilan daukatena dagoeneko bero dago eta edatea gustukoa ez ba dut ere, edatea beste erremediorik ez dut deshidratazioa saihesteko bai eta ere karranpak.\nErrepidez zati bat egin dut mendi bide dotore bateraino, bertatik gorantz noa sigi-saga batzuek eginez oso azkar altuera irabaziz. Ibiltzeko tarte eroso eta polita da. Lur bide batetik jaitsiera motz bat egin dut eta Cruce de la Data (963 m.) iritsi ere, bertatik errepidea erabiliz Las Niñas urtegiko hornidura postura zuzenean (62 km.), lasterketako azkena. Hemendik aurrera hasten da lasterketako zatirik gogorrena.\nAserrador (1480 m,) igoera da seguruenik lasterketako aldapa gogorrena, mendi bide dotore eta tente batetik ekiten diot eta sigi-saga ugari eginez, altuera azkar lortzen dut. Arnasa hartzeko arazoak ditut, eguzkiak estu hartu nau eta pinudi batetik joan arren, beroa itogarria da. Behin gailurra iritsi eta bidea berantz doa Degollada Hoya La Vieja (1403 m.), arretaz ibili ezean galtzeko arriskua dago, neuri gertatu zaidan bezala, baina laster zuzendu dut nire norabidea. Errepidera iritsi naiz eta zeharkatu ostean hornidura postu berri bat aurkitu dut (71 km.).\nHemen hasten da Roque Nublo-ren igoera. Gora eta behera goaz hasieran, ondoren goranzko joera garbi batekin mendi bideak altura irabazten du. Asko kostata izan ba da ere dagoeneko lepora iritsi naiz eta ezkerrera jarraituz Roque Nublo-ra igo (1745 m.), Harrizko monolito eder bat da gailurra.\nKontrola bere magalean dago eta bertatik pasatuz berriro ere leporaino jaitsi behar dut, igotzeko erabilitako bide berbera erabiliz. Pistaz jarraitzen dut behera errepidera iristeko, La Goleta (1580 m.) eta behin zeharkatuta hurrengo hornidura postura iritsi naiz. Izotza eskaintzen didate eta dudarik egin gabe hartu eta kantinploran sartzen dut ura fresko mantendu dadin. Eskertzekoa da, ur beroa ez bai da oso atsegina edateko.\nIbilbideko mendi garaiena igotzeko momentua iritsi da Pico De Las Nieves. Igoera hasi dut eta aurreneko zatia oso konplikatua da. Altura hartuz noa eta eskalatu egin behar da, ez da oso zaila, baina badaezpada ere soka tinko bat dago bertan lagungarri izan dezan. Segidan orekatu egiten da bidea Degollada de los Homos iristean (1720 m.). Zati hau oso lasaia da eta laua izatetik aparte beherakako tarteak ere ba ditu. Azken aldapa gogorraren azpian nago eta luzea ez ba da bai oso gogorra. Kostata ba da ere Pico de las Nieves-en inguruan nago (1939 m.). 20/30 minutu jaisten ditut eta Garañon-era iritsi (1671 m. eta 81 km).bertan hornidura postu berezia dagoelarik. Poltsa bat daukat nire izenean arropa lehorrekin aldatu ahal izateko. Jan eta edan egin dut, ez askorik eta atseden hartu ondoren bidea jarraitzeko, berriz ere, prest nago.\nPistaz noa aurrerago mendi bidea bilatu duten arte eta bi aldapa handi igo eta gero, beherakada eroso batek Cruz de Tejeda (1515 m.) mendatean uzten dit. Bertan ere nire emaztea zain daukat eta muxu batekin agurtu gara.\nErrepidea gurutzatu dut eta mendi bide batetik noa gorantz Cruz Chica (1612 m.) gainditzeko. Behin beste aldean aldapa behera azkar batek Teror herrira eramaten dit (588 m.). Denbora gutxian desnibel handia jaitsi dugu. Bertan hurrengo hornidura postua dago eta emaztea ere ez da falta. Dagoeneko 100 km. Egin ditut eta ez zait asko gelditzen. Jan eta edan ondoren herria zeharkatu eta bi km. Errepidez egin ditut (kontuz ibilgailuekin) eta ezkerretara bira eginez Finca de Osorio-n sartuko naiz (675 m.). Aldapa gogor bat igotzen hasi naiz eta asko kostatu bazait ere lortu dut gainditzea. Denbora luzez ubide baten parean noa bertatik Las Palmas dagoeneko ikusten delarik. Iluntzen hasi da eta aurrerago frontala piztu beharrean nago hankak non jartzen ditudan jakin ahal izateko.\nAldapa zorabiagarri batek pista, bidexka, errepide eta mendien zehar infernuraino eramaten dit (hiri handi guziak gordetzen duten ezkutuko trastelekua). Sakan batera Barranco del Pino (194 m.). Kilometro batzuetan harriztatutako leku batetik, ezer ikusten ez delarik eta oso zail egiten zaidana. Bi malkarren tartean noa eta ez dut bizi arrastorik ere ikusten. Hemendik bakarrik ibiltzeak gauez eta gainera bakarrik ez da oso gomendagarria inorentzat. Pixkanaka ba da ere sakana zabaltzen doa eta azkenean bizi arrasto bat ikusi dut urrutian. Tenoya da (116 km.) eta ara noa. Hemen dago azken hornidura postua.\nAzken igoera bakar bat gelditzen zait, luzea eta oso pikotxa ez izan arren, oso astuna egiten da bertatik igotzea egin ditudan kilometroak kontutan izan da, Los Giles (265 m.). Azkenean gainditzea lortu dut eta bertatik helmuga non dagoen antzematen dut. Dagoeneko kilometro bakar batzuk falta zaizkit eta nekea ahaztuz jaitsiera azkar bat egiten dut errepidez. Las Palmas-eko sarreran nago eta Las Canteras hondartzako pasealekura iritsi ere.\nAzken 500 metroak emozioz beterik egiten ditut, nire emaztea ere bertan dago eta Alfredo Krauss auditorioan helmuga dagoenez bertara noa. Helmuga (123 km.).\nAzken metroak zirraragarriak eta oso atseginak izan dira eta bizitzeagatik bakarrik hainbeste kilometro egiteak pena merezi du. Ibilbidearen zailtasuna ahaztu egin daiteke egiteak sortzen duen poztasunekin. 22h.55, behar izan ditut balentria egiteko eta normala denez nire ingurukoekin ospatzen dut, bereziki nire emaztearekin. Esperientzi ahaztezina izan da.\nNola iritsi:Maspalomas El Ingles ondartza (Gran Canaria)\nEzaugarriak:Lasterketa luzea. Fisiko zein mentalki ondo prestatua egon behar dena.\nMateriala:Motxila, bi frontal, manta termikoa, ur litro bat, jana, arropa, pilak, telefono mugikorra.


Interneteko sarbidea handitzea, sarea dibertsifikatzea eta krimen zibernetikoaren aurka borrokatzea, horiek baitira Gobernagarritasun Foroaren lehentasun nagusiak. | Consumer\nInterneteko sarbidea handitzea, sarea dibertsifikatzea eta krimen zibernetikoaren aurka borrokatzea, horiek baitira Gobernagarritasun Foroaren lehentasun nagusiak.\nGai horiei buruzko eztabaidek New Delhin jarraituko dute 2008ko abenduan\narabera: Ostirala, 2007ko azaroaren 16a\nInterneteko Gobernagarritasun Foroak, atzo, Rio de Janeiroko topaketan, Interneteko sarbidea zabaltzea, sarea dibertsifikatzea eta krimen zibernetikoaren aurka borrokatzea lehenetsi zituen hurrengo urteetarako. Bildutakoak ere New Delhin 2008ko abenduan eztabaidatzen jarraitzearen alde agertu ziren.\nLau egunez, ehun herrialde baino gehiagotako ordezkariek Interneten erabilerari buruzko gaiak eztabaidatu dituzte, hala nola Sareak eskaintzen dituen aukera handiak nola erabili eta gehiegikeriak nola saihestu, batez ere haur-pornografiarekin edo terrorismoarekin lotutako krimenak. Bestalde, herrialde pobreek azpimarratu dute eurentzat gairik garrantzitsuena dela sarbidea, ez soilik teknologiari edo konektibitateari dagokienez, baita garapenari dagokionez ere. Izan ere, 1.200 milioi pertsonak izan dute noizbait Interneten sartzeko aukera mundu osoan, baina beste 5.000 milioi baztertuta geratu ziren. Gainera, Nazio Batuek zabaldutako zifren arabera, herrialde aberatsen eta pobreen arteko desberdintasunak ikaragarriak dira.\n“Duela hamar urte baino gehiago, pentsaezina izango litzateke Interneten mila milioi erabiltzaileri buruz hitz egitea. Eta orain 2.000 milioi hitz egiten dira” esan zuen Markus Kummerrek, Interneteko Gobernagarritasun Foroaren (IGF) koordinatzaile exekutiboak. “Nazioarteko konexioen kostuak garrantzitsuak dira garapen-bidean dauden herrialdeentzat”, gogoratu zuen Augusto Gadelha Vieirak, Brasilgo Interneteko Zuzendaritza Batzordeko koordinatzaileak. Interneten egonkortasuna, edukiaren fidagarritasuna, krimen zibernetikoen aurkako babesa eta borroka dira nagusi, Gadelharen arabera.\nEra berean, foroko parte-hartzaileek onartu zuten segurtasunarena dimentsio anitzeko gaia dela, eta ezinbestekoa dela nazioarteko lankidetza. Batzuek adierazi zuten Internet bidezko krimena ez dela beste edozein deliturekin batera tratatu behar. ICANNko (Internet Corporation for Assigned Names and Numbers) ordezkari batek, Antonio Tavaresek, esan zuen Brasilen ikus daitekeela Internet erabiliz egindako krimenen %95 baino gehiago legeriak babesten dituela. Beste batzuek, berriz, errepresioa zailtzen duten mugaz gaindiko krimenak direla azpimarratu zuten.\n“IGF bere eginkizuna betetzen ari da, eta mundu osoko gizartearen foro handi bihurtu beharko du”, Interneten benetako arazoak eztabaidatzeko, azaldu zuen Gadelhak, topaketa horrek gobernagarritasuna “heltzen” lagunduko duela uste baitu. “Gogoratu behar dugu duela hamabost urte baino gehiago Internet gurekin dagoela”, gehitu zuen. Sarea “oraindik ere instituzionalizazioan eboluzionatu beharra dago”, eta horretan ari da foro hau, Brasilgo ordezkariak amaitu zuen.\nforo-eu gobernabilidad-eu Internet-eu


gehiagotze / gehiegietsi\ngehiegi (ik. beheko konbinatorian gehiegi hitzaren agerraldi maizkoenak)\n1 (izen gisa)\nEz zuten ahaztu haur-gehiegiari oztopo egingo zionik ezer. - 105. orr.\nIa egunero sumatzen ditu, bere zentzumen-sisteman bertan, gorabehera izugarriak, erantzun-gehiegitik erantzun-ezera doazenak. Xabier Olarra «Antropologo bat Marten» - Oliver Sacks - 280. orr.\nMuinak goseak edukiz gauzeztandu daitezke, baina aseak eta gehiegiak ere galaraz eta ezdeustakotu ditzake, atergabeko euri-jasak lurra asetzen eta narrasten duen gisan. Iñaki Segurola «Gaur ere ez du hiltzeko eguraldirik egingo» - 36. orr.\nNekearen gehiegiak lurrean mantentzen ninduen; eta, etzanda nengoela, loak laster hartu ninduen. Koro Navarro «Kontakizunak» - Edgar Allan Poe - 101. orr.\nMunduaren populazioaren gehiegia. Juan Garzia «Sagua, eulia, eta gizakia» - François Jacob - 94. orr.\nOnkogeneen gehiegia edo antionkogeneen gutxiegia da minbizien kausa. Juan Garzia «Sagua, eulia, eta gizakia» - François Jacob - 99. orr.\nOinazearen gehiegiak sorgortutik bezala zegoen. Joan Mari Irigoien «Ipuin batean bezala» - 71. orr.\n3 (izenondo gisa; izen osotzat ere har daitezke)\nOso kontuan zuen argi gehiegiak itsutu egiten duela. Anjel Lertxundi «Mentura dugun artean» - 107. orr.\nSimulazio gehiegiak ekar dezake ondorio makurrik ordea. Andoni Egaña «Hogeita bina» - 37. orr.\nBabes ezak lur berria eguzki gehiegitik, euri trumiltsutik, haize zakarretik! Anjel Lertxundi «Azkenaz beste» - 53. orr.\nHodeien trinkotasun gehiegia gorabehera, sumatzen genuen haien mugimendua. Koro Navarro «Kontakizunak» - Edgar Allan Poe - 49. orr.\nHodeien trinkotasun gehiegiagatik ere. Koro Navarro «Kontakizunak» - Edgar Allan Poe - 49. orr.\n· Gehiegia zen haren argaltasuna. Koro Navarro «Kontakizunak» - Edgar Allan Poe - 25. orr.\nEz joan gehiegitan lagunaren etxera, zutaz aspertu eta gorrota ez zaitzan. Elizen arteko biblia EsZ 25,17\nTarteka bakarren batzuk estutxo uztartzen dira, elkarri gozo iritzirik, baina ez gehiegitan, ez baita jolasa sobera koipetzerik komeni. Iñaki Segurola «Gaur ere ez du hiltzeko eguraldirik egingo» - 290. orr.\nBaina bizia gupidagabea izaten duk gehiegitan... Txillardegi «Labartzari agur» - 17. orr.\nAskotan, gehiegitan, etortzen zaizu burura medikuak hil egin behar zenuela esaten zizuneko ametsa. - 142. orr.\nBadakizu horrela ez nauzula konbentzituko; gehiegitan engainatu nauzu modu horretan. Xabier Mendiguren Elizegi «16 ipuin amodiozko» - 93. orr.\n5 gehiegizko adlag\nGehiegizko nahigabeak lur joa utz ez dezan. Elizen arteko biblia 2 Ko 2,7\nGizakiek izerdi-guruinen bidez galtzen dute, batez ere, gehiegizko beroa. Irene Aldasoro «Giza gorputza lanean» - John Lenihan - 80. orr.\nEzin nintzen ahula izan, baina kontrolatu beharra neukan gehiegizko konfiantza ere. Anjel Lertxundi «Ihes betea» - 30. orr.\nDiru-sarreren eta mozkinen gehiegizko kontzentrazioak. Koro Navarro «Ekonomiaren globalizazioa» - Jacques Adda - 55. orr.\nDolarrak gehiegizko balioa zuela. Koro Navarro «Ekonomiaren globalizazioa» - Jacques Adda - 166. orr.\nGehiegizkoa da eskatzen duzuna. Elizen arteko biblia Dn 2,11\n-Tira, tira, nahikoa da! -eten nion jarduna, hura gehiegizkoa zela iritzita. Juan Luis Zabala «Agur, Euzkadi» - 38. orr.\nBaina aberastasun hori nahasmen bilakatzen zen eta azkenik ez zen deus, gehiegizkoa zelako. Monika Etxebarria «Goragalea» - Jean Paul Sartre - 216. orr.\nMel, batzuetan gehiegizkoa zara. Koro Navarro «Zertaz ari garen maitasunaz ari garenean» - Raymond Carver - 157. orr.\nPlaneko hainbat punturi buruzko ñabardurak gehiegizkoak izan ziren. Itziar Eizagirre / Amaia Lizarralde «Garapen iraunkorra» - 27. orr.\nArrazoitik sortzen den Desira ezin daiteke gehiegizkoa izan. Piarres Xarriton «Etika» - Spinoza - 489. orr.\nIsiltasuna erabatekoa da, eta gehiegizkoa iruditu zaizu. Rafa Egiguren «Mentxakaren aitorpena» - Jose Ramon Goikoetxea - 89. orr.\nHiribidea gehiegizkoa iruditu zitzaion. Karlos Zabala «Parisen sabela» - Emile Zola - 22. orr.\nBaina oso estua zen izaeraz, seriotasun gehiegizko batekoa. Bernardo Atxaga «Soinujolearen semea» - 429. orr.\nBazen zerbait gehiegizkoa haren harriduran. Aingeru Epaltza «Mailuaren odola» - 220. orr.\nBaina zer egin zitekeen bikotea gehiegizkoa zenean, eta banakoa mingarriegia? Fernando Morillo «Ortzadarra sutan» - 63. orr.\nagian gehiegi (16); agian gehiegi esatea (5); aldaketa gehiegi (7); arazo gehiegi (6); ardura gehiegi (6); argi gehiegi (8); arreta gehiegi (6); aski eta gehiegi (13); atzerritar gehiegi (6); aukera gehiegi (10); baina ez gehiegi (19); baina gehiegi (25); baloi gehiegi (5); bat gehiegi (6); buelta gehiegi (6); burua gehiegi (12); da gehiegi (46); dago gehiegi (5); dela gehiegi (6); denbora gehiegi (72); denbora gehiegi behar (6); denbora gehiegi eman (7); dio gehiegi (7); dira gehiegi (13); diru gehiegi (16); dit gehiegi (6); du gehiegi (19); duela gehiegi (6); dut gehiegi (20); edo gehiegi (10); ere ez gehiegi (6); ere gehiegi (20); esatea gehiegi (10); esatea gehiegi esatea (5); eta gehiegi (80); ez da gehiegi (40); ez dira gehiegi (6); ez dit gehiegi (5); ez du gehiegi (18); ez dut gehiegi (14); ez gehiegi (61); ez nau gehiegi (6); ez nintzen gehiegi (6); ez nuen gehiegi (9); ez zait gehiegi (8); ez zen gehiegi (26); ez ziren gehiegi (7); ez zitzaion gehiegi (11); ez zuen gehiegi (17); ez zuten gehiegi (5); ezti gehiegi (5); galdera gehiegi (5); gantz gehiegi (6); garrantzi gehiegi (6); gauza gehiegi (34); gauzak gehiegi (6)\ngehiegi agian (5); gehiegi aldatu (15); gehiegi arduratu (12); gehiegi arduratzen (10); gehiegi ari (13); gehiegi arriskatu (6); gehiegi aurreratu (7); gehiegi axola (17); gehiegi azaldu (5); gehiegi begiratu (9); gehiegi begiratu gabe (5); gehiegi behar (9); gehiegi behar izan (5); gehiegi behartu (19); gehiegi behartu gabe (13); gehiegi berotu (6); gehiegi da (26); gehiegi dago (24); gehiegi dagoela (6); gehiegi daude (7); gehiegi daudela (5); gehiegi daukat (5); gehiegi dela (6); gehiegi dira (19); gehiegi direla (6); gehiegi ditu (7); gehiegi dituela (6); gehiegi du (6); gehiegi edan (18); gehiegi edaten (10); gehiegi edo (9); gehiegi edo gutxiegi (5)\ngehiegi egin (52); gehiegi egin zituzten (5); gehiegi egiten (32); gehiegi egiten ari (5); gehiegi eman (32); gehiegi ematen (17); gehiegi entzuten (6); gehiegi erabili (7); gehiegi erabiltzen (7); gehiegi ere (25); gehiegi ere ez (6); gehiegi erraztu (5); gehiegi erreparatu (5); gehiegi erreparatzen (6); gehiegi erretzen (6); gehiegi esatea (23); gehiegi esatea da (9); gehiegi eskatzea (26); gehiegi eskatzea litzateke (5); gehiegi eskatzen (24); gehiegi estimatzen (6); gehiegi estutu (7); gehiegi estutzen (7); gehiegi eta (19); gehiegi ez (106); gehiegi ez nekatzeko (5); gehiegi ezagutzen (8); gehiegi fidatu (9); gehiegi gabe (7); gehiegi galdu (11); gehiegi gastatu (5); gehiegi gustatu (10); gehiegi gustatzen (23); gehiegi harritu (6); gehiegi hartu (16); gehiegi hartzeak (5); gehiegi hartzen (11); gehiegi hitz (33); gehiegi hitz egin (14); gehiegi hitz egiten (13); gehiegi hurbildu (7); gehiegi hurbiltzen (11)\ngehiegi ibili (6); gehiegi ikusi (12); gehiegi ikusten (8); gehiegi interesatzen (5); gehiegi iraun (9); gehiegi itxaron (11); gehiegi izan (47); gehiegi izan da (5); gehiegi izan zen (9); gehiegi izango (14); gehiegi izatea (5); gehiegi izaten (8); gehiegi jan (8); gehiegi jarri (7); gehiegi jartzen (6); gehiegi jaso (5); gehiegi jaten (14); gehiegi kezkatu (9); gehiegi kezkatzen (14); gehiegi kontsumitzen (5); gehiegi lasaitu (5); gehiegi luzatu (28); gehiegi luzatzen (9); gehiegi luzatzen ari (5); gehiegi maite (21); gehiegi nabarmendu (8); gehiegi nabarmentzen (6); gehiegi nire (5); gehiegi pentsatu (29); gehiegi pentsatu gabe (13); gehiegi pentsatzen (11); gehiegi puztu (5); gehiegi saiatu (6); gehiegi sakondu (7); gehiegi sartu (11); gehiegi sinesten (7); gehiegi sinetsi (5); gehiegi sinetsi gabe (5); gehiegi sufritu (11); gehiegi sufritu gabe (5); gehiegi zegoela (6); gehiegi zegoen (8); gehiegi zen (14); gehiegi ziren (9); gehiegi zituen (6); gehiegi zuten (5)\nhau gehiegi (6); hori gehiegi (14); horiek gehiegi (6); hura gehiegi (7); huts gehiegi (13); huts gehiegi egin (9); hutsune gehiegi (6); indar gehiegi (9); informazio gehiegi (6); jende gehiegi (26); kasu gehiegi (5); konfiantza gehiegi (13); kontzesio gehiegi (7); lan gehiegi (20); nahikoa eta gehiegi (18); nau gehiegi (6); nintzen gehiegi (8); nuen gehiegi (9); opari gehiegi (6); ordu gehiegi (6); pisu gehiegi (5); ur gehiegi (8); urte gehiegi (16); uste dut gehiegi (6); zait gehiegi (8); zarata gehiegi (9); zela gehiegi (6); zen gehiegi (29); ziren gehiegi (7); zitzaidan gehiegi (5); zitzaion gehiegi (11); zuen denbora gehiegi (5); zuen gehiegi (25); zuk gehiegi (5); zuten gehiegi (7)